

**SÚŤAŽNÉ PODKLADY**

**Nadlimitná zákazka**

**Verejná súťaž**

postupom podľa § 66 a nasl. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

Predmet zákazky:

**VÝSTAVBA BYTOVÝCH DOMOV TERCHOVSKÁ**

Súlad súťažných podkladov so zákonom o verejnom obstarávaní potvrdzuje:

............................................

**JUDr. Martin Boržík, LL. M.**

osoba poverená realizáciou verejného obstarávania

**OBSAH SÚŤAŽNÝCH PODKLADOV**

**A.1 Pokyny pre záujemcov/uchádzačov**

**A.2 podmienky účasti**

**A.3 kritériá na vyhodnotenie ponúk a pravidlá ich uplatnenia**

**B.1 obchodné podmienky**

**B.2 opis predmetu zákazky**

**C.1 Prílohy súťažných podkladov**

**SÚŤAŽNÉ PODKLADY**

**Nadlimitná zákazka**

**Verejná súťaž**

postupom podľa § 66 a nasl. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

Predmet zákazky:

**VÝSTAVBA BYTOVÝCH DOMOV TERCHOVSKÁ**

# 

# **ČASŤ A.1**

# POKYNY PRE ZÁUJEMCOV/UCHÁDZAČOV

**Časť I.**

##### Všeobecné informácie

1. **Identifikácia verejného obstarávateľa** 
   1. **Identifikácia verejného obstarávateľa:**

**Názov:** **Hlavné mesto Slovenskej republiky Bratislava**

Sídlo: Primaciálne námestie 1, 814 99 Bratislava

Krajina: Slovensko

Zastúpený: Ing. arch. Matúš Vallo, primátor

IČO: 00 603 481

Adresa profilu verejného obstarávateľa /URL/ v elektronickom systéme Josephine, v ktorom sa bude realizovať postup zadávania zákazky:

<https://josephine.proebiz.com/sk/tender/64009/summary>

(elektronický prostriedok pre potreby elektronickej komunikácie a predkladania ponúk)

(ďalej aj ,,*verejný obstarávateľ*“)

1. **predmet zákazky**
   1. Názov: **VÝSTAVBA BYTOVÝCH DOMOV TERCHOVSKÁ**
   2. Stručný opis predmetu zákazky:

Predmetom verejného obstarávania je zadanie tzv. zmiešanej zákazky v súlade s § 30 ods. 1 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej v týchto súťažných podkladoch len „zákon o verejnom obstarávaní“ v príslušnom gramatickom tvare). Ide o zákazku na uskutočnenie stavebných prác a dodávku projektantských činností, pričom prevažujúcou činnosťou sú stavebné práce. Predmetom zákazky je uzatvorenie zmluvy o budúcej zmluve za stanovených podmienok v týchto súťažných podkladoch, ktorej predmetom bude najmä záväzok úspešného uchádzača:

* zrealizovať doprojektovanie existujúceho projektu v štádiu dokumentácie pre stavebné povolenie do štádia dokumentácie pre realizáciu stavby a ďalších projektových dokumentácií podľa týchto súťažných podkladov a ich príloh, vrátane prevedenia licencie ku takejto projektovej dokumentácii na verejného obstarávateľa,
* postaviť stavby v súlade s dodanou a investorom odsúhlasenou projektovou dokumentáciou pre realizáciu stavby, kolaudačného a iného inžinieringu, vrátane dodania projektu skutočného vyhotovenia a
* predať postavené stavby verejnému obstarávateľovi po úspešnej kolaudácii stavieb,

a to všetko vo vlastnom mene, na vlastný účet a na vlastné riziko, resp. v súlade s obchodnými podmienkami pre túto verejnú súťaž.

* 1. Hlavný predmet a doplňujúce predmety zo Spoločného slovníka obstarávania (CPV):

45000000-7 Stavebné práce

71320000-7 Inžinierske projektovanie

1. **Rozdelenie predmetu zákazky**
   1. Predmet zákazky nie je rozdelený na časti. Ponuku musí uchádzač predložiť na celý predmet zákazky, bez rozdelenia na časti.
   2. Odôvodnenie nerozdelenia predmetu zákazky: Pre úspešnú realizáciu diela od jeho prípravy až po jeho odovzdanie do užívania verejnému obstarávateľovi pri dodržaní všetkých požiadaviek, vrátane časového harmonogramu, je nevyhnutné trvať na požiadavke komplexnej ponuky na báze „komplexnej zodpovednosti“ tak, aby v priebehu realizácie predmetu zákazky nemohlo dôjsť k predraženiu, prerušeniu, spomaleniu alebo zastaveniu prác a jednotlivých procesov z dôvodu nedodania podkladov, dokumentácie, výsledkov inžinierskej činnosti alebo stavebných povolení od tretích strán, čo by mohlo nastať v prípade rozdelenia predmetu zákazky na jednotlivé časti.

Rozdelenie predmetu zákazky by zároveň postavilo verejného obstarávateľa do pozície koordinátora/mediátora medzi tretie strany v prípade neplnenia zmluvných záväzkov ktoréhokoľvek zo subjektov, ktorý by sa podieľal na prípravných prácach alebo na realizácii diela. Okrem toho by bolo pre zadávateľa mimoriadne obtiažne nastaviť presné rozhranie prác jednotlivých účastníkov doprojektovania a výstavby. Uvedený spôsob by znamenal pre zadávateľa zároveň povinnosť vytvoriť, alebo formou poskytovanej služby zabezpečiť riadenie projektu, nakoľko je rozsah diela definovaný viac na základe technických špecifikácií a funkčných požiadaviek, bez projektovej dokumentácie, v ktorej je možné toto rozhranie definovať jednoznačne.

Verejný obstarávateľ využíva postup formou „naprojektuj a postav“. Riziko verejného obstarávateľa na komplexnom projekte, súčasťou ktorého je zároveň vyhotovenie projektovej dokumentácie (pre samotnú výstavbu) najdôležitejšieho stupňa, je týmto podstatne znížené a presúva sa tak na stranu zhotoviteľa diela. Predovšetkým prípadná koordinácia predinvestičných činností (projektové práce), tiež vlastnej realizácie v priestore a čase pri rozdelení týchto činností medzi viacerých zadávateľov by mala určite dopad na plynulý priebeh prác, ktoré na seba logicky, vecne a časovo nadväzujú a sú prepojené.

1. **Variantné riešenie**
   1. Predkladanie variantného riešenia sa v tomto postupe verejného obstarávania neuplatňuje.
   2. Ak súčasťou ponuky uchádzača bude aj variantné riešenie, nebude takéto variantné riešenie zaradené do vyhodnotenia a nebude brané do úvahy.

1. **miesto a termín – lehota plnenia predmetu zákazky**
   1. Miesto alebo miesta dodania predmetu zákazky: územia na parc. č. uvedených v týchto súťažných podkladoch a jej prílohách, rámcovo vymedzené ulicami Terchovská, Galvaniho a Banšelova v Bratislave, ktorých vlastníkom je investor – verejný obstarávateľ
   2. Predpokladaná dĺžka trvania – lehota trvania Zmluvy: cca 28 mesiacov (prípadne iná lehota v prípade iného ako predpokladaného schválenia dotácií z MDVSR a ŠFRB, viac viď obchodné podmienky)
2. **Zdroj finančných prostriedkov**
   1. Predmet zákazky v podobe konečného odkúpenia stavieb bude financovaný z vlastných finančných zdrojov a finančných zdrojov – príspevku Štátneho fondu rozvoja bývania, dotácie Ministerstva dopravy a výstavby SR, resp. z iných finančných zdrojov tak, ako je to uvedené v obchodných podmienkach.
   2. Verejný obstarávateľ neposkytne preddavok alebo zálohu na plnenie zmluvy. Uchádzač, neskôr v pozícii zmluvnej strany – predávajúceho, zabezpečí financovanie celej výstavby vo vlastnom mene a na vlastné riziko až do okamihu odkúpenia stavieb v súlade s obchodnými podmienkami. Výnimku tvorí odplata za doprojektovanie dokumentácie pre realizáciu stavby, ktorá bude uhradená po jej riadnom protokolárnom prevzatí. Pre vylúčenie akýchkoľvek pochybností na tomto mieste uvádzame, že odplata za toto doprojektovanie (riadok 11 Podkladu na nacenenie – Príloha č. 10 ku SP) nesmie prevýšiť **200.000 € bez DPH**, inak takáto ponuka nebude prijatá a bude vylúčená pre nedodržanie požiadaviek na predmet.
   3. V prípade, ak ponuková cena uchádzača bude vyššia ako predpokladaná hodnota zákazky určená verejným obstarávateľom vo výške 12 630 104,46 € bez DPH, verejný obstarávateľ si vyhradzuje verejnú súťaž zrušiť, pričom dôvodom pre zrušenie môže byť aj presiahnutie v súčasnosti schválenej výšky rozpočtu pre tento projekt (11.434.632 € bez DPH). **Verejný obstarávateľ si vyhradzuje právo ponuku neprijať v prípade,** ak uchádzač vo svojej ponuke nepotvrdí, že cena opravnených nákladov nepresiahne sumu **2.050 € s DPH** za 1 m2 (viď štruktúra ponuky a vzorec v bunke G8 záložky „Prepočet“ v Prílohe č. 10 týchto SP), resp. si vyhradzuje právo z tohto dôvodu túto verejnú súťaž zrušiť.
   4. Na tomto mieste upozorňujeme uchádzačov, že v zmysle obchodných podmienok sa umožňuje indexácia cien, avšak výlučne tzv. „indexovateľných položiek“ (viď bod 5.15 Kúpnej zmluvy), ktorými sú položky nákladov, nepodliehajúcich dotácii. Nakoľko je výška dotácie oprávnených nákladov na obstaranie bytov fixná, tieto položky nebudú z povahy tejto veci indexované a **odporúčame uchádzačom do ceny týchto položiek zahrnúť aj budúce náklady na zmeny cien (avšak maximálne do výšky dotácie podľa bodu 6.3).** Zákazka je zadávaná vcelku a kritériom pre vyhodnotenie ponúk je celková cena za **všetky položky, vrátane neindexovaných.** Je na dôkladnom zvážení uchádzača, akú sumu navrhne za položky, ktoré sa nebudú indexovať a budú nemenné, a to v nadväznosti na fixnú výšku dotácie, ktorá je maximálna. Ako je uvedené v tomto bode, do uvedenej ceny odporúčame zahrnúť všetky riziká s vplyvom na cenu.
   5. Verejný obstarávateľ taktiež uvádza, že v nadväznosti na povahu stavby je daný predpoklad, že cena oprávnených nákladov podľa bodu 6.3 (suma príspevkov) by mala postačovať na efektívnu výstavbu, a zároveň vyjadruje presvedčenie s ohľadom na súčasné ceny stavebných materiálov a prác, ako aj na potrebu prefinancovania a z toho vyplývajúce náklady, že veľmi pravdepodobne nie je možné cenu významne znížiť (najmä ak uchádzač zohľadní potrebu udržať ceny z oprávnenbriých nákladov na totožnej úrovni počas cca 28 mesiacov). Verejný obstarávateľ bude venovať obzvlášť veľkú pozornosť mimoriadne nízkej ponuke, ktorú môže predstavovať cena, vzďalujúca sa smerom nadol od sumy 2.050 € s DPH za 1 m2 oprávnených nákladov.
3. **zmluva**
   1. S úspešným uchádzačom bude uzatvorená Zmluva o budúcej zmluve podľa § 289 a nasl. zákona č. 513/1991Z.z. Obchodného zákonníka v znení neskorších predpisov (ďalej aj ,,Zmluva“), pričom budúcou zmluvou ku odkúpeniu bytov bude kúpna zmluva v zmysle zákona č. 182/1993 Z.z. Samotné doprojektovanie a stavebné práce budú realizované za primeraného uplatnenia „Zmluvných podmienok pre technologické zariadenie a projektovanie–realizáciu“ – pre elektrotechnické a strojno- technologické diela a pre stavebné a inžinierske diela projektované Zhotoviteľom (FIDIC - „Žltá kniha“). Pre vylúčenie akýchkoľvek pochybností, verejný obstarávateľ si vyhradzuje najmä právo nominovať stavebný dozor pre realizáciu stavby, pričom architektonický dozor bude vykonávať víťaz súťaže návrhov a autor DSP, ktorá je podkladom pre túto verejnú súťaž; architektonický dozor bude vykonávať autor Finálnej projektovej dokumentácie v zmysle obchodných podmienok.
   2. Podrobné vymedzenie a určenie obchodných podmienok na plnenie požadovaného predmetu zákazky tvorí Prílohu č. 5 týchto súťažných podkladov, t.j. návrh Zmluvy.
4. **Lehota viazanosti ponuky**
   1. Uchádzač je svojou ponukou viazaný od uplynutia lehoty na predkladanie ponúk až do uplynutia lehoty stanovenej verejným obstarávateľom t.j. **do 31.7.2026.**
   2. Verejný obstarávateľ si vyhradzuje právo predĺžiť lehotu viazanosti ponúk z  objektívnych dôvodov, najmä ak je to nevyhnutné z procesných dôvodov; uchádzačom sa oznámi predpokladané predĺženie lehoty viazanosti ponúk, ktorá nesmie byť dlhšia ako 12 mesiacov od uplynutia lehoty na predkladanie ponúk.
   3. Uchádzač je svojou ponukou viazaný do uplynutia verejným obstarávateľom oznámenej, primerane predĺženej lehoty viazanosti ponúk, najviac však 12 mesiacov od uplynutia lehoty na predkladanie ponúk.

**Časť II.**

**Komunikácia**

1. **Komunikácia medzi verejným obstarávateľom a záujemcami/uchádzačmi**
   1. Komunikácia medzi verejným obstarávateľom a záujemcom/uchádzačom sa uskutočňuje v slovenskom alebo českom jazyku výhradne prostredníctvom informačného systému Josephine (ďalej len „IS Josephine“), prevádzkovaného na elektronickej adrese: <https://josephine.proebiz.com>/. Tento spôsob komunikácie sa týka akejkoľvek komunikácie a podaní medzi verejným obstarávateľom a záujemcami/uchádzačmi počas celého procesu verejného obstarávania, s výnimkou prípadov, keď to výslovne vylučuje ZVO.
   2. Záujemca má možnosť bezplatne sa registrovať do systému IS Josephine na stránke <https://josephine.proebiz.com/> pomocou hesla alebo pomocou občianskeho preukazu s elektronickým čipom a bezpečnostným osobnostným kódom (eID).
   3. Manuál registrácie Vás rýchlo a jednoducho prevedie procesom registrácie v IS Josephine: <https://store.proebiz.com/docs/josephine/sk/Manual_registracie_SK.pdf>. Pre lepší prehľad tu nájdete tiež opis základných obrazoviek systému.
   4. Na používanie IS Josephine je nutné spĺňať nasledovné technické požiadavky: <https://store.proebiz.com/docs/josephine/sk/Technicke_poziadavky_sw_JOSEPHINE.pdf>.
   5. Pravidlá pre doručovanie – zásielka sa považuje za doručenú, ak jej adresát bude mať objektívnu možnosť oboznámiť sa s jej obsahom, tzn. akonáhle sa dostane zásielka do sféry jeho dispozície.
   6. Záujemcovi, resp. uchádzačovi bude na ním určený kontaktný e-mail (zadaný pri registrácii do IS Josephine) bezodkladne odoslaná informácia o tom, že k predmetnej zákazke existuje nová zásielka/správa.
   7. Verejný obstarávateľ umožňuje neobmedzený a priamy prístup elektronickými prostriedkami k všetkým poskytnutým dokumentom / informáciám počas lehoty na predkladanie ponúk. Verejný obstarávateľ bude všetky dokumenty uverejňovať ako elektronické dokumenty v IS Josephine.
   8. Ak je odosielateľom zásielky záujemca resp. uchádzač, tak po prihlásení do systému a k predmetnému obstarávaniu môže prostredníctvom komunikačného rozhrania odosielať správy a potrebné prílohy verejnému obstarávateľovi. Takáto zásielka sa považuje za doručenú verejnému obstarávateľovi okamihom jej odoslania v systéme IS Josephinev súlade s funkcionalitou systému.
2. **Vysvetľovanie a doplnenie súťažných podkladov**
   1. V prípade potreby vysvetliť údaje uvedené v oznámení o vyhlásení verejného obstarávania, v súťažných podkladoch alebo v inej sprievodnej dokumentácii, môže ktorýkoľvek zo záujemcov požiadať o ich vysvetlenie výlučne prostredníctvom IS Josephine na elektronickej adrese: <https://josephine.proebiz.com/>.
   2. Vysvetlenie informácií uvedených v oznámení o vyhlásení verejného obstarávania, v súťažných podkladoch alebo v inej sprievodnej dokumentácii verejný obstarávateľ poskytne v súlade so zákonom o verejnom obstarávaní.
3. **Obhliadka miesta dodania predmetu obstarávania**
   1. Záujemcom sa odporúča vykonať obhliadku miesta realizácie predmetu zákazky a jeho okolia tak, aby si sám overil a získal všetky informácie, ktoré bude potrebovať na prípravu, spracovanie ponuky a začatie prác súvisiacich s realizáciou predmetu zákazky.
   2. Obrázok, na ktorom je exteriér, strom, dom, fotografia z lietadla

      Obsah vygenerovaný pomocou AI môže byť nesprávny.Obhliadka miesta realizácie predmetu zákazky nie je organizovaná. Záujemcovia, ktorí sa chcú zúčastniť obhliadky, tak vykonajú bez účasti zástupcu verejného obstarávateľa. Na tomto mieste verejný obstarávateľ uvádza, že dotknutý pozemok, na ktorom sa má bytový dom postaviť, **je verejne prístupný bez obmedzenia.** Odporúča sa zrealizovať obhliadku tak, aby si záujemcovia dokázali sami odhadnúť možnosti prístupu techniky, žeriavov v rámci dĺžky príslušných ulíc a iných kapacitných možností, daných aktuálnou výstavbou. Záujemcovia môžu okrem iného využiť aj 3D prehliadku územia, a to na <https://maps.app.goo.gl/A1eRcS6HrN2cWH8c7>, vrstva satelitná, približovanie a otáčanie myšou a jej kolieskom:
   3. V prípade potreby objasnenia akýchkoľvek nezrovnalostí zistených počas obhliadky miesta realizácie predmetu zákazky, záujemca položí otázky prostredníctvom komunikačného rozhrania v systéme IS Josephine. Rovnakým spôsobom verejný obstarávateľ sprístupní odpovede na položené otázky všetkým známym záujemcom.
   4. Výdavky spojené s obhliadkou miesta realizácie požadovaného predmetu zákazky idú na ťarchu záujemcu.

**Časť III.**

**Príprava ponuky**

1. **Vyhotovenie ponuky**
   1. Ponuka, pre účely zadávania tejto zákazky, je prejav slobodnej vôle uchádzača, že chce za úhradu poskytnúť verejnému obstarávateľovi určené plnenie pri dodržaní podmienok stanovených verejným obstarávateľom bez určovania svojich osobitných podmienok.
   2. Uchádzač predkladá ponuku v elektronickej podobe v lehote na predkladanie ponúk podľa požiadaviek uvedených v týchto súťažných podkladoch.
   3. Ponuka musí byť vyhotovená elektronicky v zmysle § 49 ods. 1 písm. a) zákona o verejnom obstarávaní a vložená do systému IS Josephine.
   4. Doklady a dokumenty tvoriace obsah ponuky, požadované v týchto súťažných podkladoch, musia byť k termínu predloženia ponuky platné a aktuálne.
   5. Hospodársky subjekt môže v zmysle § 39 zákona o verejnom obstarávaní dočasne nahradiť doklady preukazujúce splnenie podmienok účasti jednotným európskym dokumentom, v takomto prípade súčasťou jeho ponuky bude vyplnený jednotný európsky dokument. Verejný obstarávateľ bude akceptovať vyplnenie globálneho údaju alfa.
   6. V prípade, že uchádzač využije možnosť predkladania konkrétnych dokladov na preukázanie splnenia podmienok účasti, je povinný originálne doklady alebo ich úradne overené kópie (vrátane úradných prekladov) naskenovať a vložiť ich do systému ako súčasť ponuky. Do systému sa vkladajú len skeny predmetných dokumentov, elektronická konverzia ani zaručený podpis nie sú vyžadované.
   7. V prípade, že sú doklady, ktorými uchádzač preukazuje splnenie podmienok účasti vydávané orgánom verejnej správy (alebo inou povinnou inštitúciou) priamo v digitálnej podobe, musí uchádzač vložiť do systému tento digitálny doklad (vrátane jeho úradného prekladu, ak je to potrebné).
2. **Jazyk ponuky**
   1. Ponuky, návrhy a ďalšie doklady a dokumenty vo verejnom obstarávaní sa predkladajú v štátnom jazyku, t.j. slovenskom jazyku a môžu sa predkladať aj v českom jazyku. Ak je doklad alebo dokument vyhotovený v inom ako štátnom jazyku alebo českom jazyku, predkladá sa spolu s jeho úradným prekladom do štátneho jazyka. Ak sa zistí rozdiel v ich obsahu, rozhodujúci je úradný preklad do štátneho jazyka.
3. Mena a ceny uvádzané v ponuke
   1. Uchádzačom navrhovaná zmluvná cena za plnenie požadovaného predmetu zákazky, uvedená v  ponuke uchádzača, bude vyjadrená v eurách (EUR).
   2. Cena za obstarávaný predmet zákazky musí byť stanovená podľa zákona NR SR č.18/1996 Z. z. o cenách v znení neskorších predpisov, vyhlášky MF SR č.87/1996 Z. z., ktorou sa vykonáva zákon Národnej rady Slovenskej republiky č.18/1996 Z. z. o cenách.
   3. Navrhovaná zmluvná cena tvoriaca ponuku musí obsahovať náklady za celý požadovaný predmet zákazky, ktorý bude výsledkom verejného obstarávania.
   4. Ak je uchádzač platcom dane z pridanej hodnoty (ďalej len „DPH“), navrhovanú zmluvnú cenu uvedie v zložení:
      1. navrhovaná zmluvná cena bez DPH,
      2. výška DPH,
      3. navrhovaná zmluvná cena vrátane DPH.
   5. Ak uchádzač nie je platcom DPH, uvedie navrhovanú zmluvnú cenu celkom bez DPH. Na skutočnosť, že nie je platcom DPH, upozorní/uvedie v ponuke.
   6. Uchádzač, ktorý je platcom DPH uvedie v ponuke v prílohe č. 2 súťažných podkladov celkovú cenu vyjadrenú v mene EUR bez DPH, výšku DPH a celkovú cenu vyjadrenú v mene EUR s DPH na základe oceneného orientačného výkazu výmer (príloha č. 15 ku týmto SP) podľa predchádzajúceho bodu ako cenu nemennú, ktorá bude zahŕňať všetky náklady spojené so zhotovením predmetu zákazky.

Uchádzač, ktorý nie je platiteľom DPH, uvedie v ponuke v prílohe č. 2 súťažných podkladov navrhovanú celkovú cenu vyjadrenú v mene EUR bez DPH, ako cenu nemennú, ktorá bude zahŕňať všetky náklady spojené so zhotovením predmetu zákazky. V prípade, že uchádzač bude v čase predkladania ponuky neplatiteľom DPH, avšak v nadväznosti na výšku hodnoty zákazky sa ním stane počas plnenia zmluvy, musí do ponuky uviesť takú cenu, ktorá bude konečná i po prípadnom pripočítaní DPH po tom, ako sa stane platiteľom DPH. Je na zvážení uchádzača, ako konečnú cenu vypočíta (po zohľadnení ním predpokladaného obratu a s tým súvisiacej povinnosti na registráciu pre DPH), avšak cena, ktorú uvedie, bude pokladaná za konečnú z pohľadu v budúcnosti započítavanej DPH. Výnimku z nemožnosti zmeniť konečnú cenu bude tvoriť zákonná zmena sadzby DPH, platnej v meste dodania zdaniteľného plnenia počas plnenia zmluvy – konečná cena sa upraví o takúto zmenu voči sadzbe DPH, platnej a účinnej v čase predkladania ponúk v tomto postupe verejného obstarávania. V prípade, že uchádzač je platiteľom DPH, avšak jeho sídlo je v inom členskom štáte Európskej únie alebo sídli mimo EÚ, uvedie v ponuke cenu, ktoré bude rozdelená na ním navrhovanú cenu bez DPH a výšky DPH podľa slovenských právnych predpisov (v súčasnosti 23%), aj keď samotnú DPH nebude v súlade s komunitárnym právom fakturovať. Ak je verejný obstarávateľ neplatiteľ DPH a je povinný podať samostatné daňové priznanie ku DPH z dôvodu prijatia tovaru alebo služieb z iného členského štátu alebo z tretej krajiny, ku cene bez DPH sa pripočíta výška DPH podľa slovenských právnych predpisov.

Cena bude zaokrúhlená na 2 desatinné miesta.

* 1. Je výhradnou zodpovednosťou uchádzača, aby si dôsledne preštudoval súťažné podklady, všetky ich časti a prílohy, aby zahrnul všetky požiadavky verejného obstarávateľa, ako aj všetky vysvetlenia poskytnuté verejným obstarávateľom, všetky povinnosti vyplývajúce z platných osobitných predpisov pre riadne plnenie predmetu zákazky, ktoré môžu akýmkoľvek spôsobom ovplyvniť cenu a charakter ponuky a zhotovenie predmetu zákazky. V prípade, že uchádzač bude úspešný, nebude akceptovaný žiadny nárok uchádzača na zmenu ponukovej ceny z dôvodu chýb a opomenutí jeho predtým uvedených povinností.

1. Zábezpeka ponuky

## Verejný obstarávateľ vyžaduje od uchádzača na zabezpečenie ponuky zloženie zábezpeky.

* 1. Zábezpeka je stanovená vo výške **250 000 EUR**.
  2. Spôsoby zloženia zábezpeky:
* zložením finančných prostriedkov na bankový účet verejného obstarávateľa, alebo
* poskytnutím bankovej záruky za uchádzača, alebo
* poistenie záruky.
  1. Podmienky zloženia zábezpeky:
* **zložením finančných prostriedkov na bankový účet verejného obstarávateľa**
* Finančné prostriedky musia byť zložené v uvedenej čiastke na bankový účet verejného obstarávateľa vedený v
* Banke: **7500 - Československá obchodná banka**
* IBAN: **SK72 7500 0000 0000 2582 4903**
* Variabilný symbol: **IČO uchádzača alebo vedúceho skupiny**
* Finančné prostriedky musia byť pripísané na účet verejného obstarávateľa najneskôr v deň uplynutia lehoty na predkladanie ponúk uvedenej v oznámení o vyhlásení verejného obstarávania (hoci aj po hodine, určenej na predkladanie ponúk).
* Doba platnosti zábezpeky vo forme zloženia finančných prostriedkov na účet verejného obstarávateľa musí byť až do uplynutia lehoty viazanosti ponúk v zmysle bodu 8.1 týchto súťažných podkladov.
* Súčasťou ponuky uchádzača musí byť **výpis z bankového účtu**, ktorým uchádzač preukáže, že v prospech účtu verejného obstarávateľa uvedeného v tomto bode boli najneskôr v deň uplynutia lehoty na predkladanie ponúk, poukázané finančné prostriedky vo výške zodpovedajúcej požadovanej výške zábezpeky v bode 15.2 týchto súťažných podkladov. V prípade predlžovania lehoty viazanosti ponúk v súlade so zákonom o verejnom obstarávaní bude uchádzač vyzvaný na potvrdenie, že si želá pokračovať v tejto verejnej súťaži, následkom čoho si verejný obstarávateľ ponechá zložené prostriedky ako zábezpeku na svojom účte.
* **poskytnutím bankovej záruky/zábezpeky za uchádzača**
* Banková záruka/zábezpeka za uchádzača môže byť poskytnutá bankou so sídlom v Slovenskej republike, pobočkou zahraničnej banky v Slovenskej republike alebo zahraničnou bankou (ďalej len „banka“).
* Doba platnosti bankovej záruky musí byť určená v doklade vystavenom bankou a to minimálne do uplynutia lehoty viazanosti ponúk v zmysle bodu 8.1 týchto súťažných podkladov. V prípade predlžovania lehoty viazanosti ponúk v súlade so zákonom o verejnom obstarávaní bude uchádzač vyzvaný na potvrdenie, že si želá pokračovať v tejto verejnej súťaži, následkom čoho bude povinný predĺžiť bankovú záruku.
* Z dokladu vystaveného bankou ďalej musí vyplývať, že banka uspokojí verejného obstarávateľa za uchádzača v prípade prepadnutia jeho zábezpeky v prospech verejného obstarávateľa v tejto súťaži, pričom v texte dokladu vystaveného bankou **musí byť súťaž nezmazateľne identifikovateľná názvom zákazky a číslom Oznámenia, ktorým bola vyhlásená**.
* V bankovej záruke/zábezpeke musí banka písomne vyhlásiť nasledovné:

**že bezpodmienečne, neodvolateľne a bez akýchkoľvek námietok uspokojí verejného obstarávateľa do 7 (slovom: siedmich) dní odo dňa doručenia písomnej výzvy verejným obstarávateľom banke do výšky finančných prostriedkov v prípadoch podľa bodu 15.6 týchto súťažných podkladov** *(v záručnej listine musia byť uvedené prípady podľa bodu 15.6)* **a verejný obstarávateľ písomne banke oznámi svoje nároky z bankovej záruky v lehote platnosti bankovej záruky/zábezpeky.**

* **poskytnutím poistenia záruky za uchádzača**
* Poskytnutie poistenia záruky nesmie byť v rozpore s ustanoveniami zákona č. 39/2015 Z. Z. o poisťovníctve a o zmene a doplnení niektorých zákonov, v platnom znení. Poistná zmluva musí byť uzatvorená tak, že poisteným je uchádzač a oprávnenou osobou z poistnej zmluvy je verejný obstarávateľ.
* Doba platnosti poistenia záruky musí byť určená v poistnej zmluve, ako aj v doklade vystavenom poisťovňou o existencii poistenia záruky. V prípade predlžovania lehoty viazanosti ponúk v súlade so zákonom o verejnom obstarávaní bude uchádzač vyzvaný na potvrdenie, že si želá pokračovať v tejto verejnej súťaži, následkom čoho bude povinný predĺžiť predloženú poistnú zmluvu.
* Z dokladu vystaveného poisťovňou ďalej musí vyplývať, že poisťovňa uspokojí oprávnenú osobu (verejného obstarávateľa) za poisteného (uchádzača) v prípade prepadnutia jeho zábezpeky v prospech verejného obstarávateľa v tejto súťaži, pričom v texte dokladu vystaveného poisťovňou **musí byť súťaž nezmazateľne identifikovateľná názvom zákazky a číslom Oznámenia, ktorým bola vyhlásená**.
* V poistení záruky/zábezpeke zároveň musí poisťovňa písomne vyhlásiť nasledovné:

**že bezpodmienečne, neodvolateľne a bez akýchkoľvek námietok uspokojí verejného obstarávateľa do 7 (slovom: siedmich) dní odo dňa doručenia písomnej výzvy verejným obstarávateľom poisťovni do výšky finančných prostriedkov v prípadoch podľa bodu 15.6 týchto súťažných podkladov** *(v listine poistenia záruky musia byť uvedené prípady podľa bodu 15.8)* **a verejný obstarávateľ písomne poisťovni oznámi svoje nároky z poistenia záruky v lehote platnosti poistenia záruky/zábezpeky.**

## Podmienky vrátenia alebo uvoľnenia zloženej zábezpeky:

* + 1. Ak bola zábezpeka zložená na účet v banke alebo v pobočke zahraničnej banky, verejný obstarávateľ vráti zábezpeku uchádzačovi aj s úrokmi, ak mu ich táto banka alebo pobočka zahraničnej banky poskytuje.
    2. Verejný obstarávateľ uvoľní alebo vráti uchádzačovi zábezpeku do siedmich dní odo dňa:
* uplynutia lehoty, aj predĺženej, viazanosti ponúk,
* márneho uplynutia lehoty na doručenie námietky, ak ho verejný obstarávateľ vylúčil z verejného obstarávania,
* ak verejný obstarávateľ zruší použitý postup zadávania zákazky,
* ak pred uplynutím prvej alebo ďalšej lehoty viazanosti ponúk oznámi min. 1 týždeň pred jej uplynutím verejnému obstarávateľovi, že si neželá pokračovať v tejto verejnej súťaži a po jej uplynutí žiada o vrátenie zábezpeky (následkom čoho bude jeho ponuka vylúčená),
* uzavretia Zmluvy.

## Zábezpeka prepadne v prospech verejného obstarávateľa ak uchádzač v lehote viazanosti ponúk:

* odstúpi od svojej ponuky alebo
* neposkytne súčinnosť alebo odmietne uzavrieť Zmluvu podľa § 56 ods. 5 až 9 ZVO.
  1. V prípade skupiny dodávateľov môže každý člen zložiť časť zábezpeky samostatne tak, aby spolu dosiahli verejným obstarávateľom požadovanú výšku zábezpeky uvedenú v bode 15.2 súťažných podkladov. Verejný obstarávateľ pripúšťa aj kombinovanie spôsobu zloženia zábezpeky.
  2. V prípade poskytnutia zábezpeky formou bankovej záruky alebo poistnej záruky, uchádzač predloží doklad spôsobom podľa bodu 16.1.6 súťažných podkladov.

###### Obsah ponuky

* 1. **Ponuka uchádzača musí obsahovať:** 
     1. **Identifikácia uchádzača/skupiny dodávateľov (príloha č. 1 Súťažných podkladov),** podpísané oprávnenou osobou uchádzača; v prípade skupiny dodávateľov podpísané členom skupiny, ktorý bude splnomocnený konať v danej veci za členov skupiny;
     2. V prípade skupiny dodávateľov **Čestné vyhlásenie o vytvorení skupiny dodávateľov** a vystavenú **Plnú moc pre jedného z členov skupiny (príloha č. 3 a 4 Súťažných podkladov)**, ktorý bude oprávnený prijímať pokyny za všetkých a konať v mene všetkých ostatných členov skupiny, podpísanú všetkými členmi skupiny alebo osobou/osobami oprávnenými konať v danej veci za každého člena skupiny ak ponuku predkladá skupina dodávateľov;
     3. **Návrh na plnenie kritéria** na vyhodnotenie ponúk **(príloha č. 2 Súťažných podkladov)** s uvedením celkovej ceny, ako aj vyplnením všetkých ostatných položiek v tomto dokumente, podpísaný oprávnenou osobou uchádzača; v prípade skupiny dodávateľov podpísané členom skupiny, ktorý bude splnomocnený konať v danej veci za členov skupiny;
     4. **Podklad na nacenenie – Príloha č. 10 ku SP,** v ktorom uchádzač vyplní výlučne bunky, označené ako *„vyplní uchádzač“*, podklad z tohto dokumentu z bunky;
     5. **Doklady a dokumenty**, **ktorými uchádzač preukazuje splnenie podmienok účasti** a minimálnej úrovne štandardov, požadované v oznámení o vyhlásení verejného obstarávania a požadované a uvedené v časti A.2  týchto súťažných podkladov;
     6. **Doklad o zložení zábezpeky**

V prípade zloženia finančných prostriedkov na bankový účet verejného obstarávateľa uchádzač predloží výpis z bankového účtu resp. iné vyjadrenie uchádzača potvrdzujúce skutočnosť, že finančné prostriedky boli pripísané na účet verejného obstarávateľa najneskôr v deň uplynutia lehoty na predkladanie ponúk.

V prípade poskytnutia zábezpeky formou bankovej záruky alebo poistenia záruky, uchádzač predloží doklad o zložení bankovej záruky resp. poistenia záruky buď

1. V ponuke vo forme elektronického dokumentu s kvalifikovaným elektronickým podpisom banky resp. poisťovne v súlade s nariadením eIDAS v prípade, ak banka resp. poisťovňa uchádzača takúto formu vystavenia bankovej záruky resp. poistenia záruky pripúšťa. V takom prípade nesmie byť uplatnenie bankovej záruky resp. poistenia záruky zo strany verejného obstarávateľa spojené so žiadnou prekážkou vyplývajúcou z elektronickej formy bankovej záruky resp. poistenia záruky oproti uplatneniu plnenia z písomnej bankovej záruky resp. poistenia záruky; alebo
2. V ponuke vo forme prostej kópie bankovej záruky resp. poistenia záruky, pričom v takomto prípade uchádzač okrem skenu vloženého v elektronickom prostriedku zároveň v lehote na predkladanie ponúk doručí originál bankovej záruky resp. poistenia záruky (notársky overená kópia bankovej záruky resp. poistenia záruky nie je postačujúca) v uzavretej obálke s uvedením identifikačných údajov uchádzača a hesla **„Súťaž – Výstavba bytových domov Terchovská** **– NEOTVÁRAŤ“ na adresu: Sekcia nájomného bývania, Hlavné mesto Slovenskej republiky Bratislava, Primaciálne námestie 1, 814 99 Bratislava.**
   * 1. **Vyhlásenia uchádzača (príloha č. 6 Súťažných podkladov)** doplnené o požadované údaje, podpísané oprávnenou osobou uchádzača; v prípade skupiny dodávateľov podpísané členom skupiny, ktorý bude splnomocnený konať v danej veci za členov skupiny resp. v zmysle inštrukcií tejto prílohy;
     2. **Zoznam** všetkých subdodávateľov s uvedením údajov **(príloha č. 7 Súťažných podkladov)** podpísaný oprávnenou osobou uchádzača; v prípade skupiny dodávateľov podpísané členom skupiny, ktorý bude splnomocnený konať v danej veci za členov skupiny;

V prípade, ak uchádzačovi v čase predloženia ponuky nie je žiadny subdodávateľ známy, predloží vo svojej ponuke **Čestné vyhlásenie uchádzača**, že žiadny subdodávateľ nie je v čase predloženia ponuky známy.

Čestné vyhlásenie podľa tohto bodu bude podpísané za stranu uchádzača, jeho štatutárnym orgánom alebo členom štatutárneho orgánu, alebo iným zástupcom uchádzača, ktorý je oprávnený konať v mene uchádzača v záväzkových vzťahoch; v prípade skupiny dodávateľov podpísané členom skupiny, ktorý bude splnomocnený konať v danej veci za členov skupiny.

* + 1. **Čestné vyhlásenie uchádzača o neprítomnosti konfliktu záujmov (príloha č. 8 Súťažných podkladov)** podpísané oprávnenou osobou uchádzača; v prípade skupiny dodávateľov podpísané členom skupiny, ktorý bude splnomocnený konať v danej veci za členov skupiny;
    2. Dokumenty v ponuke, pre ktoré je to vyžadované v týchto súťažných podkladoch musia byť podpísané:

1. uchádzačom, t.j. osobou/osobami oprávnenými konať v mene uchádzača, v súlade s dokladom o oprávnení podnikať, alebo
2. zástupcom uchádzača, oprávneným konať v mene uchádzača; v tom prípade bude súčasťou ponuky adekvátne písomné plnomocenstvo pre zástupcu uchádzača podpísané uchádzačom podľa písm. a) tohto bodu.
3. **Náklady na ponuku**
   1. Všetky náklady a výdavky spojené s účasťou v tomto verejnom obstarávaní a s prípravou a predložením ponuky znáša záujemca/uchádzač bez finančného nároku voči verejnému obstarávateľovi, bez ohľadu na výsledok verejného obstarávania.
   2. Ponuky predložené v lehote na predkladanie ponúk uvedenej v oznámení o vyhlásení verejného obstarávania zostávajú ako súčasť dokumentácie vyhláseného postupu verejného obstarávania.

**Časť IV.**

##### Predkladanie ponuky

1. **Hospodársky subjekt oprávnený predložiť ponuku**
   1. Záujemcom v tomto postupe je hospodársky subjekt, ktorý má záujem o účasť vo verejnom obstarávaní.
   2. Uchádzačom v tomto postupe je hospodársky subjekt, ktorý predložil ponuku.
   3. Hospodárskym subjektom je fyzická osoba, právnická osoba alebo skupina takýchto osôb, ktorá má právo podnikať v oblasti predmetu zákazky.
   4. Ponuku môže predložiť aj skupina dodávateľov. Verejný obstarávateľ nevyžaduje od skupiny dodávateľov, aby vytvorila právnu formu na účely účasti vo verejnom obstarávaní. Na účely účasti vo verejnom obstarávaní musí skupina dodávateľov stanoviť vedúceho člena skupiny dodávateľov, rozsah jeho kompetencií a určenie kontaktných údajov pre komunikáciu v danom verejnom obstarávaní. Všetci členovia skupiny dodávateľov musia udeliť písomné plnomocenstvo jednému z členov skupiny dodávateľov (vedúci člen skupiny), na všetky úkony spojené s účasťou v danom verejnom obstarávaní a na konanie v mene všetkých členov skupiny dodávateľov počas celého procesu verejného obstarávania, prijímať pokyny v tomto verejnom obstarávaní a konať v mene skupiny pre prípad prijatia ponuky, podpisu zmluvy a komunikácie.
   5. Verejný obstarávateľ nepožaduje a neurčuje odlišné podmienky plnenia zmluvy pre skupinu dodávateľov, ako sú požadované a určené pre hospodársky subjekt, ktorý nie je skupinou dodávateľov.
2. **Predloženie ponuky**
   1. Uchádzač môže predložiť iba jednu ponuku.
   2. Uchádzač predkladá ponuku v elektronickej podobe do systému IS Josephine, a to v lehote na predkladanie ponúk podľa požiadaviek uvedených v týchto súťažných podkladoch. Ponuka musí byť predložená v čitateľnej a reprodukovateľnej podobe.
   3. V prípade, že uchádzač predloží listinnú ponuku, verejný obstarávateľ na ňu nebude prihliadať.
   4. Verejný obstarávateľ po vložení ponuky bude mať možnosť identifikovať subjekt, ktorý vložil ponuku, avšak samotnú ponuku systém automaticky šifruje a uchováva bez priameho či nepriameho prístupu verejného obstarávateľa k uloženým dokumentom až do lehoty na otváranie ponúk, kedy sa takéto dokumenty systémovo sprístupnia verejnému obstarávateľovi.
3. **lehota na predkladanie ponúk**
   1. Lehota na predkladanie ponúk: v zmysle Oznámenia o vyhlásení verejného obstarávania, ktorou bol vyhlásený tento postup zadávania zákazky.
   2. Ponuka predložená po uplynutí lehoty na predkladanie ponúk sa nesprístupní.
4. **Doplnenie, zmena a odvolanie ponuky**
   1. Doplnenie, zmenu alebo späťvzatie ponuky je možné vykonať v systéme IS Josephine. Uchádzač pri zmene, doplnení a späťvzatí ponuky postupuje obdobne ako pri vložení prvotnej ponuky.

**Časť V.**

##### Otváranie a vyhodnocovanie ponúk

1. Otváranie ponúk
   1. Otváranie ponúk sa uskutoční online v prostredí informačného systému IS Josephinev termíne uvedenom v Oznámení o vyhlásení verejného obstarávania.
   2. Na otváraní ponúk sa môžu v online prostredí zúčastniť všetci uchádzači, ktorí predložia ponuku. Upozorňujeme záujemcov/uchádzačov, že otváranie ponúk za fyzickej účasti zástupcov uchádzačov sa neuskutoční vzhľadom na funkcionalitu online otvárania ponúk v reálnom čase a v súlade so zákonom o verejnom obstarávaní.

Verejný obstarávateľ v súlade s ust. § 52 ods. 3 ZVO najneskôr do piatich pracovných dní odo dňa otvárania ponúk pošle prostredníctvom systému IS Josephine všetkým uchádzačom, ktorí predložili ponuky v lehote na predkladanie ponúk, zápisnicu z ich otvárania. Zápisnica obsahuje údaje zverejnené na otváraní ponúk podľa § 52 ods. 2 ZVO.

1. postup pri vyhodnotení ponúk

V súlade s § 66 ods. 7 písm. b) ZVO môže verejný obstarávateľ rozhodnúť, že vyhodnotenie ponúk z hľadiska splnenia požiadaviek na predmet zákazky a vyhodnotenie splnenia podmienok účasti sa uskutoční po vyhodnotení ponúk na základe kritérií na vyhodnotenie ponúk.

1. Vyhodnocovanie ponúk podľa kritérií
   1. Kritériá na vyhodnotenie ponúk a pravidlá uplatnenia kritérií sú uvedené v časti *A.3 Kritériá na vyhodnotenie ponúk a pravidlá ich uplatnenia.*
   2. Komisia na základe stanovených kritérií na vyhodnotenie ponúk zostaví z predložených ponúk poradie uchádzačov.
   3. Ak sa v ponuke uchádzača budú nachádzať rôzne cenové návrhy na plnenie toho istého kritéria na vyhodnotenie ponúk, verejný obstarávateľ bude postupovať v súlade s Výkladovým stanoviskom Úradu pre verejné obstarávanie č. 1/2021 alebo inými aktualizovanými verziami alebo odporúčaniami ÚVO.
2. **vyhodnotenie ponúk** 
   1. Vyhodnotenie ponúk sa uskutočňuje v súlade s § 53 ZVO. Vyhodnocovanie ponúk komisiou je neverejné. Komisia vyhodnotí ponuku z hľadiska splnenia požiadaviek verejného obstarávateľa na predmet zákazky a v prípade pochybností overí správnosť informácií a dôkazov, ktoré poskytol uchádzač.
   2. Ak verejný obstarávateľ vyžadoval od uchádzačov zábezpeku, komisia posúdi zloženie zábezpeky.
   3. Ak komisia identifikuje nezrovnalosti alebo nejasnosti v informáciách alebo dôkazoch, ktoré uchádzač poskytol, písomne požiada o vysvetlenie ponuky a ak je to potrebné aj o predloženie dôkazov. Vysvetlením ponuky nemôže dôjsť k jej zmene. Za zmenu ponuky sa nepovažuje odstránenie zrejmých chýb v písaní a počítaní alebo oprava položkového rozpočtu, ak celková cena ponuky zostane zachovaná a ak oprava položkového rozpočtu nemá vplyv na iné kritérium na vyhodnotenie ponúk.
   4. Zrejmé chyby v písaní a počítaní budú opravené v prípade a spôsobom:
3. rozdielu medzi sumou uvedenou číslom a sumou uvedenou slovom; platiť bude suma uvedená číslom v zmysle bodov b) až d),
4. rozdielu medzi jednotkovou cenou a celkovou cenou bez DPH, ak uvedená chyba vznikla dôsledkom nesprávneho násobenia jednotkovej ceny množstvom; platiť bude celková cena bez DPH,
5. preukázateľne hrubej chyby pri jednotkovej cene v desatinnej čiarke; platiť bude jednotková cena s opravenou desatinnou čiarkou, pri nezmenenej celkovej cene bez DPH vplyvom opravenej jednotkovej ceny,
6. nesprávne spočítanej sumy vo vzájomnom súčte alebo medzisúčte jednotlivých položiek; platiť bude opravená jednotková cena, pri nezmenenej celkovej cene bez DPH.
   1. Ak sa ponuka javí ako mimoriadne nízka vo vzťahu k tovaru, prácam alebo službám, komisia písomne požiada uchádzača o podrobnosti týkajúce sa tej časti ponuky, ktoré sú pre jej cenu podstatné.
   2. Ak uchádzač odôvodňuje mimoriadne nízku ponuku získaním štátnej pomoci, musí byť schopný v primeranej lehote určenej komisiou preukázať, že mu štátna pomoc bola poskytnutá v súlade s pravidlami vnútorného trhu Európskej únie, inak verejný obstarávateľ vylúči ponuku.
   3. Verejný obstarávateľ vylúči ponuku v súlade s § 53 ods. 4 ZVO.
   4. Uchádzač bude upovedomený o vylúčení jeho ponuky s uvedením dôvodu vylúčenia a lehoty, v ktorej môže byť podaná námietka.
7. vyhodnotenie splnenia podmienok účasti
   1. Hodnotenie splnenia podmienok účasti bude založené na posúdení splnenia podmienok účasti na základe predložených dokladov a dokumentov v ponuke uchádzača, pričom sa bude týkať podmienok účasti:
      1. osobného postavenia podľa § 32 ZVO,
      2. finančného a ekonomického postavenia podľa § 33 ZVO (ak sa uplatňujú),
      3. technickej spôsobilosti alebo odbornej spôsobilosti uchádzača podľa § 34 ZVO (ak sa uplatňujú).
   2. Uchádzač, ktorého tvorí skupina dodávateľov podľa § 37, preukazuje splnenie podmienok účasti

* podľa § 32 ZVO, ktoré sa týkajú osobného postavenia, za každého člena skupiny osobitne.
* podľa § 33 a 34 ZVO, ktoré sa týkajú finančného a ekonomického postavenia a technickej spôsobilosti alebo odbornej spôsobilosti (ak sa uplatňujú), za skupinu dodávateľov spoločne.
  1. Splnenie podmienok účasti uchádzačov sa bude posudzovať z  dokladov predložených podľa podmienok a požiadaviek, uvedených v časti A.2 súťažných podkladov a v oznámení o vyhlásení verejného obstarávania, v súlade s § 40 ZVO vo väzbe na § 55 ods. 1 ZVO.
  2. Verejný obstarávateľ písomne požiada uchádzača o vysvetlenie alebo doplnenie predložených dokladov, ak z predložených dokladov nemožno posúdiť ich platnosť alebo splnenie podmienky účasti. Verejný obstarávateľ môže v súvislosti s dôvodom na vylúčenie podľa § 40 ods. 6 ZVO písomne požiadať uchádzača o vysvetlenie. Ak verejný obstarávateľ neurčí dlhšiu lehotu, uchádzač doručí vysvetlenie alebo doplnenie predložených dokladov do dvoch pracovných dní odo dňa odoslania žiadosti prostredníctvom systému IS Josephine.
  3. Verejný obstarávateľ

1. je povinný pri vyhodnotení splnenia podmienok účasti uchádzačov, ktoré sa týkajú technickej spôsobilosti alebo odbornej spôsobilosti podľa § 34 ods. 1 písm. a) alebo písm. b) ZVO, zohľadniť referencie uchádzačov alebo záujemcov uvedené v evidencii referencií podľa § 12 ZVO, ak takéto referencie ku dňu predloženia ponuky alebo žiadosti o účasť existujú a uchádzač alebo záujemca ich v ponuke alebo žiadosti o účasť identifikoval,
2. je povinný pri vyhodnotení splnenia podmienky účasti uchádzačov týkajúcej sa technickej alebo odbornej spôsobilosti podľa § 34 ods. 1 písm. c) alebo písm. g) písomne požiadať uchádzača, aby v lehote, ktorá nesmie byť kratšia ako päť pracovných dní odo dňa doručenia žiadosti, nahradil technikov, technické orgány alebo osoby určené na plnenie zmluvy alebo koncesnej zmluvy, alebo riadiacich zamestnancov, ak nespĺňajú predmetnú podmienku účasti,
3. je povinný písomne požiadať uchádzača, aby v lehote, ktorá nesmie byť kratšia ako päť pracovných dní odo dňa doručenia žiadosti, nahradil inú osobu, ktorej prostredníctvom preukazuje finančné a ekonomické postavenie alebo technickú spôsobilosť alebo odbornú spôsobilosť, ak existujú dôvody na jej vylúčenie,
4. môže písomne požiadať uchádzača, aby v lehote, ktorá nesmie byť kratšia ako päť pracovných dní odo dňa doručenia žiadosti, nahradil inú osobu, ktorej prostredníctvom preukazuje finančné a ekonomické postavenie alebo technickú spôsobilosť alebo odbornú spôsobilosť, ak existujú dôvody na jej vylúčenie podľa § 40 ods. 8,
5. môže písomne požiadať uchádzača, aby v lehote, ktorá nesmie byť kratšia ako päť pracovných dní odo dňa doručenia žiadosti, nahradil inú osobu, ktorej prostredníctvom preukazuje finančné a ekonomické postavenie alebo technickú spôsobilosť alebo odbornú spôsobilosť, ak má táto iná osoba sídlo v treťom štáte, s ktorým nemá Slovenská republika alebo Európska únia uzavretú medzinárodnú zmluvu zaručujúcu rovnaký a účinný prístup k verejnému obstarávaniu v tomto treťom štáte pre hospodárske subjekty so sídlom v Slovenskej republike; verejný obstarávateľ alebo obstarávateľ musí písomne požiadať uchádzača, ak má iná osoba sídlo v treťom štáte, alebo ak ide o zákazku, o ktorých to ustanoví vláda nariadením.
   1. Žiadosť o vysvetlenie sa odosiela prostredníctvom systému IS Josephine. Za sledovanie momentu doručenia je zodpovedný uchádzač.
   2. Pri vylúčení uchádzača z verejného obstarávania postupuje verejný obstarávateľ v súlade s § 40 ods. 6 až 13 ZVO.
   3. Uchádzač bude upovedomený o vylúčení jeho ponuky s uvedením dôvodu vylúčenia a lehoty, v ktorej môže byť podaná námietka.
6. elektronická aukcia
   1. Elektronická aukcia sa nepoužije.
7. Opravné prostriedky
   1. Záujemca/uchádzač ktorý sa domnieva, že jeho práva alebo právom chránené záujmy boli alebo mohli byť postupom verejného obstarávateľa dotknuté, môže podať námietky podľa § 170 ZVO.
   2. Podania a dokumenty súvisiace s uplatnením námietok sú medzi verejným obstarávateľom a záujemcami/uchádzačmi doručované prostredníctvom komunikačného rozhrania systému IS Josephine.
8. **Zrušenie verejného obstarávania**
   1. Verejný obstarávateľ zruší verejné obstarávanie alebo jeho časť za podmienok stanovených zákonom o verejnom obstarávaní.
   2. Verejný obstarávateľ si vyhradzuje zrušiť postup zadávania zákazky v prípade ak doručené ponuky presiahnu výšku disponibilných zdrojov na zabezpečenie financovania.
   3. Verejný obstarávateľ bezodkladne upovedomí všetkých záujemcov/uchádzačov o zrušení použitého postupu zadávania zákazky s uvedením dôvodu a oznámi postup, ktorý použije pri zadávaní zákazky na pôvodný predmet zákazky.
9. **Konflikt záujmov**
   1. Ak sa verejný obstarávateľ v zmysle § 23 ZVO dozvie o konflikte záujmov, prijme primerané opatrenia a vykoná nápravu s cieľom zabránenia pretrvávania konfliktu záujmov.
   2. Ak nebude možné odstrániť konflikt záujmov inými účinnými opatreniami, ktorými sú najmä vylúčenie zainteresovanej osoby z procesu prípravy alebo realizácie verejného obstarávania alebo úprava jej povinností a zodpovednosti, verejný obstarávateľ vylúči z verejného obstarávania uchádzača, všetko podľa § 40 ods. 6 písm. f) ZVO. **Viac viď bod 36 tejto časti súťažných podkladov.**
10. **Etický kódex uchádzača vo verejnom obstarávaní** 
    1. Verejný obstarávateľ upozorňuje záujemcov na Etický kódex záujemcu/uchádzača vo verejnom obstarávaní, ktorého obsahom sú základné pravidlá správania sa uchádzača, záujemcu, člena skupiny dodávateľov v procesoch verejného obstarávania. Uvedené subjekty sú, so zreteľom na povinnosť uplatňovania princípov rovnakého zaobchádzania, nediskriminácie, transparentnosti, hospodárnosti a efektívnosti, zabezpečovania čestnej hospodárskej súťaže, vykonávania práv a povinností v súlade s dobrými mravmi a so zásadami poctivého obchodného styku, viazané tieto pravidlá aplikovať a aplikovanie týchto pravidiel dohliadať. Etický kódex záujemcu/uchádzača vo verejnom obstarávaní je zverejnený na adrese: <https://www.uvo.gov.sk/extdoc/13427>.

**Časť VI.**

##### Dôvernosť vo verejnom obstarávaní

1. Dôvernosť procesu verejného obstarávania
   1. Verejný obstarávateľ bude zachovávať mlčanlivosť o obchodnom tajomstve a o informáciách označených ako dôverné, ktoré mu uchádzač poskytol; na tento účel uchádzač označí, ktoré skutočnosti sú obchodným tajomstvom. Za dôverné informácie je na účely tohto zákona možné označiť výhradne technické riešenia a predlohy, návody, výkresy, projektové dokumentácie, modely, spôsob výpočtu jednotkových cien a ak sa neuvádzajú jednotkové ceny ale len cena, tak aj spôsob výpočtu ceny a vzory. Tým nie sú dotknuté (t. z. nie je považované za porušenie povinnosti zachovávať mlčanlivosť) ustanovenia týkajúce sa oznámení o výsledku verejného obstarávania, komisie, otvárania ponúk, príslušné ustanovenia ZVO, povinnosti zverejňovania zmlúv podľa osobitného predpisu. Verejný obstarávateľ nebude poskytovať informácie spôsobom, ktorý by zvýhodnil niektorých záujemcov/uchádzačov. Verejný obstarávateľ nesprístupní dôverné informácie, ktoré získal počas tohto verejného obstarávania bez súhlasu uchádzača. Súhlas sa udeľuje v súvislosti so zamýšľaným poskytnutím konkrétnych dôverných informácií; tento súhlas nesmie mať formu všeobecného vzdania sa práv na dôvernosť informácií.
   2. Verejný obstarávateľ nebude poskytovať informácie spôsobom, ktorý by zvýhodnil niektorých záujemcov/uchádzačov. Verejný obstarávateľ nesprístupní dôverné informácie, ktoré získal počas tohto verejného obstarávania bez súhlasu uchádzača. Súhlas sa udeľuje v súvislosti so zamýšľaným poskytnutím konkrétnych dôverných informácií; tento súhlas nesmie mať formu všeobecného vzdania sa práva na dôvernosť informácií.
   3. Členovia komisie na vyhodnotenie ponúk a zodpovedné osoby verejného obstarávateľa nesmú počas vyhodnocovania ponúk vyhlásenej zákazky poskytovať informácie o obsahu ponúk.

**Časť VII.**

##### Prijatie ponuky

1. Oznámenie o výsledku vyhodnotenia ponúk
   1. Ak nedošlo k predloženiu dokladov preukazujúcich splnenie podmienok účasti skôr, alebo ak sa vyhodnotenie splnenia podmienok účasti uskutočňuje po vyhodnotení ponúk, verejný obstarávateľ je povinný po vyhodnotení ponúk vyhodnotiť splnenie podmienok účasti uchádzača, ktorý sa umiestnil na prvom mieste v poradí. Ak dôjde k vylúčeniu uchádzača, vyhodnotí sa následne splnenie podmienok účasti ďalšieho uchádzača v poradí tak, aby uchádzač umiestnený na prvom mieste v novo zostavenom poradí spĺňal podmienky účasti. Verejný obstarávateľ elektronicky, prostredníctvom systému IS Josephine, požiada uchádzača o predloženie dokladov preukazujúcich splnenie podmienok účasti v lehote nie kratšej ako päť pracovných dní odo dňa doručenia žiadosti a vyhodnotí ich podľa § 40 ZVO. Požiadavky na predmet zákazky verejný obstarávateľ vyhodnotí podľa § 53 ZVO.
   2. Verejný obstarávateľ po vyhodnotení ponúk, po skončení postupu podľa bodu 33.1 a po odoslaní všetkých oznámení o vylúčení uchádzača, bezodkladne písomne, prostredníctvom systému IS Josephine, oznámi všetkým dotknutým uchádzačom výsledok vyhodnotenia ponúk, vrátane poradia uchádzačov a súčasne uverejní informáciu o výsledku vyhodnotenia ponúk a poradie uchádzačov v profile. Dotknutým uchádzačom je uchádzač, ktorého ponuka sa vyhodnocovala, vylúčený uchádzač, ktorému plynie lehota na podanie námietok proti vylúčeniu a uchádzač, ktorý podal námietky proti vylúčeniu, pričom úrad zatiaľ o námietkach právoplatne nerozhodol. Úspešnému uchádzačovi oznámi, že jeho ponuku prijíma. Neúspešnému uchádzačovi oznámi, že neuspel a dôvody neprijatia jeho ponuky. Informácia o výsledku vyhodnotenia ponúk obsahuje najmä údaje požadované v § 55 ods. 2 písm. a) – d) ZVO.
2. **Uzavretie Zmluvy**
   1. Uzavretá Zmluva nesmie byť v rozpore so súťažnými podkladmi a s ponukou predloženou úspešným uchádzačom.
   2. Verejný obstarávateľ nesmie uzavrieť zmluvu s uchádzačom, ktorý má povinnosť zapisovať sa do registra partnerov verejného sektora a nie je zapísaný v registri partnerov verejného sektora alebo ktorého subdodávatelia, ktorí majú povinnosť zapisovať sa do registra partnerov verejného sektora, nie sú zapísaní v registri partnerov verejného sektora.
   3. Verejný obstarávateľ môže uzavrieť Zmluvu s úspešným uchádzačom najskôr jedenásty deň odo dňa odoslania informácie o výsledku vyhodnotenia ponúk podľa § 55 ZVO, ak neboli doručené námietky podľa § 170 ZVO.
   4. Úspešný uchádzač je povinný poskytnúť verejnému obstarávateľovi riadnu súčinnosť potrebnú na uzavretie Zmluvy tak, aby mohla byť uzavretá do 10 pracovných dní odo dňa uplynutia lehoty podľa § 56 odsek 2 až 4 ZVO, ak bol na jej uzavretie písomne vyzvaný. Verejný obstarávateľ môže pred písomným vyzvaním na uzavretie zmluvy uskutočniť s úspešným uchádzačom alebo uchádzačmi rokovania výhradne o znížení zmluvnej ceny.
   5. Ak úspešný uchádzač odmietne uzavrieť zmluvu alebo neposkytne súčinnosť podľa bodu 34.4, verejný obstarávateľ môže uzavrieť zmluvu s uchádzačom alebo uchádzačmi, ktorí sa umiestnili na nasledujúcom mieste v poradí. Povinnosti verejného obstarávateľa podľa § 55 a 56 ZVO tým nie sú dotknuté.
   6. Povinnosť podľa bodu 34.2 sa vzťahuje na subdodávateľa po celú dobu trvania Zmluvy, ktorá je výsledkom tohto postupu verejného obstarávania.
   7. Verejný obstarávateľ v súlade s § 41 ods. 1 písm. b) ZVO **nepožaduje,** aby navrhovaný subdodávateľ spĺňal podmienky účasti týkajúce sa osobného postavenia podľa § 32 ods. 1 ZVO.
   8. Úspešný uchádzač je povinný oznámiť verejnému obstarávateľovi akúkoľvek zmenu údajov o každom subdodávateľovi počas plnenia predmetu zákazky.
   9. Pravidlá pre zmenu subdodávateľov počas plnenia Zmluvy:

V prípade zmeny subdodávateľa počas trvania Zmluvy medzi verejným obstarávateľom a úspešným uchádzačom, pričom zmenou sa rozumie výmena pôvodne navrhnutého subdodávateľa alebo vstup ďalšieho nového subdodávateľa, je povinný úspešný uchádzač minimálne 5 pracovných dní vopred oznámiť verejnému obstarávateľovi zmenu subdodávateľa a v tomto oznámení uviesť min. nasledovné: %-ný podiel zákazky, ktorý má v úmysle zadať tretím osobám, navrhovaných nových subdodávateľov, predmety plnenia.

* 1. V prípade porušenia ktorejkoľvek z povinností týkajúcej sa subdodávateľov alebo ich zmeny, má verejný obstarávateľ právo odstúpiť od Zmluvy.
  2. Verejný obstarávateľ si vyhradzuje právo odmietnuť subdodávateľa, ktorý je s ním v obchodnom, súdnom alebo inom spore.
  3. Úspešný uchádzač sa zaväzuje zhotoviť predmet zákazky vo vlastnom mene a na vlastnú zodpovednosť. V prípade ak úspešný uchádzač využíva kapacity tretích osôb, ktorými preukazoval finančné a ekonomické postavenie, zodpovedajú tieto tretie osoby spolu s úspešným uchádzačom za plnenie predmetu zákazky spoločne.
  4. Úspešný uchádzač je povinný v súlade s § 5 Nariadenia vlády č. 396/2006 Z. z. o minimálnych bezpečnostných a zdravotných požiadavkách na stavenisko zabezpečiť na plnenie predmetu zákazky koordinátora bezpečnosti práce.

**ČASŤ VIII.**

**Ochrana osobných údajov**

1. **Informácia ohľadom spracúvania osobných údajov pre účastníkov verejného obstarávania, ich zamestnancov a štatutárnych orgánov, ich subdodávateľov a ich zamestnancov a štatutárnych orgánov, prevádzkovateľom**
   1. Verejný obstarávateľ týmto informuje účastníkov verejného obstarávania, ich zamestnancov a štatutárnych orgánov, ich subdodávateľov a ich zamestnancov a štatutárnych orgánov (ďalej aj „dotknuté osoby“) podľa článku 13 Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) o spracúvaní ich osobných údajov v súvislosti s realizáciou verejného obstarávania. Dotknutá osoba môže kontaktovať verejného obstarávateľa e-mailom alebo poštou. Dotknutá osoba sa môže v prípade otázok týkajúcich sa spracúvania osobných údajov obrátiť tiež na zodpovednú osobu e-mailom na adresu verejného obstarávateľa.Poskytnutie osobných údajov je zákonnou požiadavkou. Dotknutá osoba je povinná poskytnúť osobné údaje, v opačnom prípade nie je možné riadne posúdenie uchádzača/účastníka VO v zmysle ustanovení príslušných všeobecne závažných právnych predpisov. Verejný obstarávateľ spracúva osobné údaje pri realizácii verejného obstarávania za účelom výberu dodávateľa/zhotoviteľa a subdodávateľa (vrátane preukazovania odbornej spôsobilosti a kvalifikácie). Právnym základom spracúvania osobných údajov je plnenie zákonnej povinnosti verejného obstarávateľa podľa čl. 6 ods. 1 písm. c) všeobecného nariadenia o ochrane údajov, najmä v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
   2. Osobné údaje nie sú poskytované do tretích krajín mimo EÚ.
   3. Osobné údaje môžu byť poskytnuté príjemcom: poskytovatelia IT podpory.
   4. Osobné údaje môžu byť poskytované orgánom verejnej moci v súlade s osobitnými predpismi.
   5. Pri spracúvaní osobných údajov nedochádza k automatizovanému rozhodovaniu, ani profilovaniu.
   6. Osobné údaje budú uchovávané po dobu 5 rokov.
   7. Dotknutá osoba má právo podať sťažnosť dozornému orgánu, ktorým je Úrad na ochranu osobných údajov Slovenskej republiky, a právo požadovať od verejného obstarávateľa prístup k svojim osobným údajom, právo na opravu alebo vymazanie alebo obmedzenie spracúvania svojich osobných údajov.
   8. Podrobné informácie o právach dotknutých osôb sú uvedené v nasledovných dokumentoch:

* NARIADENIE EURÓPSKEHO PARLAMENTU A RADY (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov)
* Zákon č. 18/2018 Z. z. o ochrane osobných údajov a o zmene a doplnení niektorých zákonov.

**ČASŤ IX.**

**Osobitné opatrenia vo vzťahu ku konfliktu záujmov**

1. **Opatrenia na zabezpečenie postupu v súlade s § 23 ZoVO v nadväznosti na potencionálne vylúčenie uchádzača podľa § 40 ods. 6 písm. f) zákona, t. j. ak by konflikt záujmov vo vzťahu ku každej zainteresovanej osobe v danom verejnom obstarávaní podľa § 23 nebolo možné odstrániť inými účinnými opatreniami**
2. Verejný obstarávateľ, ktorým je Hlavné mesto Slovenskej republiky Bratislava, Primaciálne námestie 1, 814 99 Bratislava, IČO: 00 603 481 podľa § 7 ods. 1 písm. b) zákona (ďalej len „verejný obstarávateľ“) je povinný zabezpečiť, aby vo verejnom obstarávaní nedošlo ku konfliktu záujmov, ktorý by mohol narušiť alebo obmedziť hospodársku súťaž alebo porušiť princíp transparentnosti a princíp rovnakého zaobchádzania.
3. Konflikt záujmov zahŕňa najmä situáciu, ak zainteresovaná osoba, ktorá môže ovplyvniť výsledok alebo priebeh verejného obstarávania, má priamy alebo nepriamy finančný záujem, ekonomický záujem alebo iný osobný záujem, ktorý možno považovať za ohrozenie jej nestrannosti a nezávislosti v súvislosti s verejným obstarávaním.
4. Zainteresovaná osoba, ktorá môže ovplyvniť výsledok alebo priebeh verejného obstarávania, má priamy alebo nepriamy finančný záujem, ekonomický záujem alebo iný osobný záujem, ktorý možno považovať za ohrozenie jej nestrannosti a nezávislosti v súvislosti s verejným obstarávaním podľa § 23 ods. 3 zákona je:
   1. zamestnanec verejného obstarávateľa, ktorý sa podieľa na príprave alebo realizácii verejného obstarávania alebo iná osoba, ktorá poskytuje verejnému obstarávateľovi podpornú činnosť vo verejnom obstarávaní a ktorá sa podieľa na príprave alebo realizácii verejného obstarávania alebo
   2. osoba s rozhodovacími právomocami verejného obstarávateľa, ktorá môže ovplyvniť výsledok verejného obstarávania bez toho, aby sa nevyhnutne podieľala na jeho príprave alebo realizácii.
5. Každá zainteresovaná osoba je povinná oznámiť verejnému obstarávateľovi akýkoľvek konflikt záujmov.
6. Verejný obstarávateľ vyhodnocuje prípadný konflikt záujmov v súlade s § 23 v nadväznosti na § 25 zákona a prijíma opatrenia na predchádzanie konfliktu záujmov nasledovne:

**A. V procese prípravy verejného obstarávania**

1. Verejný obstarávateľ, je povinný sa riadne a preskúmateľne vysporiadať so zistenými skutočnosťami, ktoré zakladajú možný konflikt záujmov, a to v závislosti od štádia, v ktorom sa predmetné verejné obstarávanie nachádza, v každom prípade je verejný obstarávateľ povinný overiť existenciu prípadných konfliktov záujmov a prijať opatrenia na to, aby im zabránil, odhalil ich a ich odstránil. Dôkazné bremeno preskúmania a vysporiadania sa s konfliktom záujmov znáša verejný obstarávateľ, ktorý zároveň zohráva aktívnu úlohu v predložení dôkazov o prijatí primeraných opatrení a vykonaní nápravy, aby tak umožnil bez akýchkoľvek podozrení z nedovoleného obmedzenia hospodárskej súťaže zúčastniť sa hospodárskej súťaže uchádzačovi, ktorý bol zapojený do vypracovania dokumentácie pre verejnú súťaž.
2. Identifikácia potencionálneho konfliktu záujmov/predbežného zapojenia:

Projektovú dokumentáciu v štádiu pre stavebné povolenie, ktorá tvorí prílohu k súťažným podkladom k tejto zákazke vypracovali, alebo sa na nej akýmkoľvek spôsobom podieľali najmä nasledovné hospodárske subjekty:

Projektant/projektanti: TheBüro, s.r.o.

OBERMEYER HELIKA s. r. o.

PROJ-SIG s.r.o.

Subdodávatelia projektanta, prípadne iné osoby, s ktorými spolupracoval verejný obstarávateľ na vzniku podkladovej projektovej dokumentácie:

ROSOFT, s. r. o.

**(ďalej len „hospodárske subjekty“).**

1. Verejný obstarávateľ skúmal zapojenie týchto hospodárskych subjektov vo vzťahu k verejnému obstarávateľovi v procese prípravy verejného obstarávania z pohľadu, či toto predbežné poradenstvo/vypracovanie projektovej dokumentácie verejnému obstarávateľovi mohlo viesť k narušeniu hospodárskej súťaže alebo mohlo mať za následok porušenie zásad nediskriminácie, rovnakého zaobchádzania a transparentnosti. Podľa úsudku verejného obstarávateľa možno uvedené hospodárske subjekty považovať za potenciálne zainteresované osoby vo vzťahu k vyhlásenému verejnému obstarávaniu, t. j. podľa § 23 ods. 3 písm. a) zákona, t. j. iné osoby, ktoré sa podieľali na príprave súťažných podkladov (ďalej len „zainteresovaná osoba“). Vzhľadom na fázu verejného obstarávania, v ktorej verejný obstarávateľ identifikoval dotknuté hospodárske subjekty, platí, že pokiaľ dotknuté hospodárske subjekty nebudú v dotknutom verejnom obstarávaní vystupovať v pozícii uchádzača/člena skupiny dodávateľov/inej osoby, ktorej prostredníctvom preukazuje uchádzač splnenie podmienok účasti/ subdodávateľa uchádzača, možno tieto hospodárske subjekty považovať zatiaľ iba za potenciálne zainteresované osoby.
2. Podľa článku 41 Smernice EP a Rady č. 2014/24/EÚ z 26. februára 2014 o verejnom obstarávaní a o zrušení smernice 2004/18/ES (Smernica o VO) *„ak záujemca alebo* ***uchádzač alebo podnik spojený*** *so záujemcom alebo* ***uchádzačom*** *poskytol verejnému obstarávateľovi poradenstvo, bez ohľadu na to, či sa tak stalo v kontexte predbežných trhových konzultácii, alebo ak* ***sa iným spôsobom podieľal na príprave postupu obstarávania****,* ***verejný obstarávateľ prijme primerané opatrenia*** *na zaistenie toho, aby sa účasťou daného záujemcu alebo uchádzača nenarušila hospodárska súťaž. Medzi takéto opatrenia patrí oznámenie príslušných informácii, ktoré sa vymenili v súvislosti s účasťou záujemcu alebo uchádzača na príprave postupu obstarávania,* ***alebo akýchkoľvek príslušných informácií, ktoré sa vymenili v dôsledku tejto účasti,*** *ostatným záujemcom a uchádzačom a stanovenie primeraných lehôt na prijímanie ponúk.“* Podľa § 25 ods. 2 zákona ak záujemca, uchádzač alebo hospodársky subjekt so vzťahom k záujemcovi alebo uchádzačovi poskytol verejnému obstarávateľovi alebo obstarávateľovi radu vrátane konzultácie podľa odseku 1 alebo ak sa iným spôsobom podieľal na príprave postupu verejného obstarávania, verejný obstarávateľ alebo obstarávateľ príjme primerané opatrenia, aby sa účasťou daného záujemcu alebo uchádzača nenarušila hospodárska súťaž.
3. Pre vylúčenie akýchkoľvek pochybností verejný obstarávateľ konštatuje, že sa potenciálnou výhodou hospodárskych subjektov, podieľajúcich sa na príprave projektovej dokumentácie, t.j. vyplývajúcou z predbežného zapojenia iných osôb/zainteresovaných osôb zaoberal vo fáze pred vyhlásením verejnej súťaže a prijal opatrenia v nasledovnom rozsahu:
   1. Oznámenie príslušných informácií ostatným záujemcom alebo uchádzačom, ktoré sa vymenili v súvislosti s účasťou záujemcu, uchádzača alebo hospodárskeho subjektu so vzťahom k záujemcovi alebo uchádzačovi na príprave postupu verejného obstarávania alebo informácií, ktoré z účasti záujemcu, uchádzača alebo hospodárskeho subjektu so vzťahom k záujemcovi alebo uchádzačovi vyplynuli: projektové podklady, vypracovaná zainteresovanými osobami, **sú v celosti a bezo zbytku súčasťou súťažných podkladov** tohto verejného obstarávania, pričom prístup k tejto projektovej dokumentácii je v rámci tohto verejného obstarávania poskytnutý všetkým záujemcom/uchádzačom, čím je zabezpečený princíp transparentnosti, nediskriminácie a rovnakého zaobchádzania, nedochádza k narušeniu čestnej a spravodlivej hospodárskej súťaže a záujemcovia/uchádzači sa nachádzajú v čase vypracovania ponúk v rovnakej situácii, a nie sú, ani nemôžu byť vystavení informačnej asymetrii a z uvedeného dôvodu nemôžu mať ani hospodárske subjekty identifikované v bode 2. tohto článku 5.1 neprimeranú výhodu oproti iným záujemcom/uchádzačom. Verejný obstarávateľ ďalej uvádza, že k prvotnému uverejneniu projektovej dokumentácie došlo dňom uverejnenia oznámenia o vyhlásení verejného obstarávania v európskom vestníku k tomuto verejnému obstarávaniu.
   2. Verejný obstarávateľ stanovil v tomto verejnom obstarávaní primeranú lehotu na predkladanie ponúk, konkrétne **45 dní** odo dňa odoslania oznámenia o vyhlásení verejného obstarávania publikačnému úradu po uplynutie lehoty na predkladanie ponúk, čo je zároveň, čo do dĺžky, dlhšia lehota, než lehota, ktorú vyžaduje zákon podľa § 66 ods. 3 zákona, t. j. projektová dokumentácia v súťažných podkladoch je poskytnutá v dostatočnom predstihu v súlade s princípom nediskriminácie a rovnakého zaobchádzania, a preto nemôže byť namietaná informačná asymetria ani v spojitosti s verejným obstarávateľom poskytnutým disponibilným časom v nadväznosti na rozsah a obsah dotknutej projektovej dokumentácie a jej naštudovanie, nakoľko v celkovej lehote na predkladanie ponúk je uvažovaná a započítaná aj lehota potrebná na naštudovanie projektovej dokumentácie a súvisiacich požiadaviek na doprojektovanie pre záujemcov/uchádzačov, ktorí nie sú identifikovaní vyššie.
   3. Pozíciu vplyvu zainteresovaných osôb význame oslabuje skutočnosť, že stavba sa bude realizovať na základe doprojektovania **relatívne všeobecného projektu pre stavebné povolenie,** ktorý vo svojej podstate disponuje iba základnými náčrtmi a vizualizáciami, ktoré vyvstali z predchádzajúcej súťaže návrhov.
   4. Verejný obstarávateľ pri definovaní požiadaviek na predmet, konkrétne požiadaviek na doprojektovanie PD do stavu DRS, **významne zúžil odporúčané požiadavky projektanta** a určil iba tie, ktoré bezprostredne súvisia s jeho právami na zachovanie autorského vizuálu, s ktorým uspel v predchádzajúcej súťaži návrhov a ktoré sledujú dodržať minimálne štandardy bývania v súlade so súvisiacimi právnymi predpismi.
   5. Verejný obstarávateľ určil kritérium na vyhodnotenie ponúk v súlade s § 44 ods. 3 písm. c) zákona, a teda na základe najnižšej ceny, pričom možný konflikt záujmov medzi budúcim úspešným uchádzačom a verejným obstarávateľom nevytvára ani nemôže vytvárať pre neúspešných uchádzačov prekážku ponuky nižšej ceny. Uvedené kritérium na vyhodnotenie ponúk zároveň neobsahuje **žiadny subjektívny prvok.**
   6. Samotný predmet zákazky v stavebnej časti – bytový dom, resp. domy, sú vo svojej podstate nízkopodlažné a jednoducho riešené stavby základnej vybavenosti bez výťahov a akýchkoľvek komplikovaných súčastí, čo umožňuje zamerať sa na jednoduché a praktické dokončenie v minimálnom štandarde, čo vytvára omnoho väčší priestor pre hospodársku súťaž. Nejde o stámilionové líniové stavby ani komplikované výškové budovy, ktoré by v sebe mohli skrývať projektantské „míny“ v podobe predjednaných materiálov a pod. Naopak, **používané materiály sú všeobecne veľmi dostupné a v stavebníctve používané** (liaty betón, oceľ, pletivo, preglejovaná doska a pod.). Týmto nie je dotknuté právo verejného obstarávateľa na vzorkovanie materiálov v zmysle obchodných podmienok a ich príloh, avšak výlučne v rozsahu dodržania parametrov a špecifikácií existujúcich projektových podkladov.
   7. Verejný obstarávateľ nezaviedol **žiadne iné obmedzujúce a reštriktívne podmienky účasti, okrem finančného postavenia** (súvisí bezprostredne s povahou predmetu zákazky a potrebou prefinancovania, ako je uvedené ďalej) **a referencií na rovnaký rozsah ako je predmet zákazky** (aj to len z pohľadu stavebných referencií). Náročnou podmienkou je požiadavka na kompletné prefinancovanie výstavby, avšak tá pôsobí rovnako voči všetkým a verejný obstarávateľ mal nárok na rozhodnutie sa pre tento spôsob výstavby, umožnený zákonom o ŠFRB a dotačným systémom, pričom táto požiadavka nemá nič spoločné s predchádzajúcimi projektantmi PD pre stavebné povolenie.
   8. Ponuku, ktorá sa predkladá do verejného obstarávania na uskutočnenie doprojektovania a realizáciu stavebnej práce nemožno, čo do zložitosti a vzájomných naviazaností, súvislostí a prepojení porovnávať s ponukou, ktorá sa predkladala pre vypracovanie projektovej dokumentácie, pričom táto (stavebná práca) sa bude zhotovovať podľa technického riešenia úspešného uchádzača v zmysle zmluvných podmienok FIDIC – Žltá kniha, a preto hospodárske subjekty by nemohli disponovať väčšou, či menšou informačnou výhodou, keby sa zúčastnili aj verejného obstarávania na túto stavebnú prácu, pričom FIDIC – Žltá kniha sú predvídateľné a dlhodobo akceptované podmienky, známe pre celý stavebný trh.
   9. Verejný obstarávateľ neurčil neoprávnené podmienky účasti alebo kritériá na vyhodnotenie ponúk, ktoré by zvýhodňovali konkrétny hospodársky subjekt alebo ponuku.
4. Vo vzťahu k vyššie uvedenému verejný obstarávateľ konštatuje, že tieto opatrenia sú vykonané s cieľom rešpektovať princípy verejného obstarávania, napomôcť rozvoju hospodárskej súťaže, účelnému vynakladaniu verejných prostriedkov, zabráneniu riziku uprednostňovania určitých uchádzačov/záujemcov a deklaruje nimi, že záujemcovia/uchádzači sa v čase vypracovania ponuky nachádzali v rovnakej situácii.

**B. V procese vyhodnotenia ponúk**

1. Verejný obstarávateľ dostatočne preskúma dôvody pre nebezpečenstvo konfliktu záujmov a s odkazom na § 23 ods. 2 zákona uvádza, že na to aby mohla byť určitá situácia posúdená ako konflikt záujmov, musí byť súčasne naplnených niekoľko podmienok, a to:
   * existencia subjektu, ktorý je zainteresovanou osobou
   * zainteresovaná osoba musí byť spôsobilá ovplyvniť výsledok alebo priebeh verejného obstarávania
   * zainteresovaná osoba má priamy alebo nepriamy finančný záujem, ekonomický záujem alebo iný osobný záujem, ktorý možno považovať za ohrozenie jej nestrannosti a nezávislosti v súvislosti s verejným obstarávaním.
2. Verejný obstarávateľ posúdi existenciu subjektu, ktorý je zainteresovanou osobou podľa § 23 ods. 3 zákona, s aktívnou úlohou identifikovať osoby, ktoré poskytovali verejnému obstarávateľovi podpornú činnosť na príprave súťažných podkladov.
3. Samotná identifikácia zainteresovanej osoby nepostačuje a uvedené vychádza aj z Rozsudku Súdneho dvora Európskej únie v spojených prípadoch C-21/03 a C-34/03 Fabricom SA proti Belgickému štátu zo dňa 3. marca 2005 a rozsudok z októbra roku 2015 T-403/12 Intrasoft International SA. Súdny dvor Európskej únie v rozsudku konštatoval, že nebol predložený žiaden skutočný dôkaz na podporu existencie situácie konfliktu záujmov, pričom vylúčenie uchádzača musí vychádzať z existencie skutočného nebezpečenstva konfliktu záujmov, odôvodneného špecifickými okolnosťami prípadu. Na to, aby mohol byť uchádzač vylúčený z konania, sa však musí takéto nebezpečenstvo vzniku konfliktu záujmov skutočne zistiť v nadväznosti na konkrétne preskúmanie ponuky a postavenia uchádzača. Úvahy o nebezpečenstve vzniku konfliktu záujmov nariaďujú konkrétne posúdenie jednak ponuky a jednak situácie dotknutého uchádzača. Nemožno však akceptovať, že nebezpečenstvo konfliktu záujmov môže vychádzať z obyčajnej skutočnosti, že uchádzač by mal skôr ako ostatní uchádzači prístup k dokumentom týkajúcim sa iného verejného obstarávania z dôvodu jeho príslušnosti ku konzorciu, ktoré tieto dokumenty vypracovalo a ktoré sa následne opäť použili ako odkazy na aktivity spojené s dotknutým verejným obstarávaním. Jednoduché tvrdenie, podľa ktorého uchádzač tým, že bol súčasťou konzorcia, ktoré vypracovalo dotknuté dokumenty, totiž mohol ovplyvniť ich vypracovanie tým spôsobom, že by si poskytol konkurenčnú výhodu pre dotknuté verejné obstarávanie, nemôže obstáť. V tejto súvislosti, ako jasne vyplýva z predmetnej judikatúry, konflikt záujmov musí mať objektívnu povahu, čo vyžaduje odhliadnuť od zámerov dotknutej osoby, a jednoduchá eventualita konfliktu záujmov nepostačuje, pretože uvedené nebezpečenstvo musí byť v danom prípade skutočne konštatované. Nebezpečenstvo konfliktu záujmov tak nemôže byť založené na jednoduchej domnienke, že v čase vypracovania dotknutých dokumentov v rámci iného verejného obstarávania uchádzač poznal zámer verejného obstarávateľa uverejniť nové oznámenie o vyhlásení verejného obstarávania a jeho zámer zvoliť dokumenty vypracované konzorciom, ktorého je súčasťou, ako základ pre určité aktivity týkajúce sa verejnej zákazky, na ktorú odkazuje nové verejné obstarávanie.
4. Po identifikovaní zainteresovanej osoby/osôb komisia zriadená verejným obstarávateľom pristúpi k preskúmaniu (pozn. konkrétne preskúma nie ponuky a postavenia dotknutej identifikovanej zainteresovanej osoby), či táto zainteresovaná osoba/osoby mohli byť spôsobilé ovplyvniť výsledok alebo priebeh verejného obstarávania, t. j. či bol zabezpečený princíp transparentnosti, nediskriminácie a rovnakého zaobchádzania, a preto nemohlo dôjsť k narušeniu čestnej a spravodlivej hospodárskej súťaže.
5. Verejný obstarávateľ poukazuje na skutočnosť, že podkladom pre vyhodnotenie potencionálneho konfliktu záujmu pre komisiu bude aj VYHLÁSENIE UCHÁDZAČA o neexistencii konfliktu záujmov, predložený v rámci ponuky úspešného uchádzača, ktorý komisia vyhodnotí vo vzťahu ku skutočnosti, či disponuje/ nedisponuje dôkazmi, na základe ktorých by mohla vyhodnotiť predmetné vyhlásenia ako pravdivé/nepravdivé.
6. V prípade zistenia a použitia nesporných dôkazných prostriedkov, založených na riadnom preskúmateľnou skutkovom stave, že zainteresovaná osoba bola spôsobilá ovplyvniť výsledok alebo priebeh verejného obstarávania:

* budú tejto zainteresovanej osobe obmedzené alebo inak upravené jej povinnosti vo vzťahu k verejnému obstarávaniu, alebo
* bude táto zainteresovaná osoba vylúčená a nahradená inou osobou, ak je možné týmto spôsobom konflikt záujmov odstrániť, alebo
* bude záujemca/uchádzač vylúčený z verejného obstarávania, v súlade s § 40 ods. 6 písm. f) zákona, ak nie je možné odstrániť konflikt záujmov inými účinnými opatreniami, alebo
* bude záujemca/uchádzač vylúčený z verejného obstarávania, v súlade s § 40 ods. 7 zákona, ak by narušenie hospodárskej súťaže, ktoré vyplynulo z prípravných trhových konzultácií alebo predbežného zapojenia uchádzača podľa § 25, nebolo možné odstrániť inými účinnými opatreniami, alebo
* bude záujemca/uchádzač požiadaný v súlade s § 40 ods. 5 písm. c) zákona, aby nahradil inú osobu, ktorej prostredníctvom preukazuje finančné a ekonomické postavenie alebo technickú spôsobilosť alebo odbornú spôsobilosť, ak existujú dôvody na jej vylúčenie a následne bude záujemca/uchádzač vylúčený z verejného obstarávania, v súlade s § 40 ods. 6 písm. j ) zákona, ak nenahradí inú osobu, prostredníctvom ktorej preukazuje splnenie podmienok účasti finančného a ekonomického postavenia alebo technickej spôsobilosti alebo odbornej spôsobilosti, ktorá nespĺňa určené požiadavky, v určenej lehote inou osobou, ktorá spĺňa určené požiadavky, alebo
* bude záujemca/uchádzač požiadaný v súlade s § 41 ods. 2 zákona, aby nahradil subdodávateľa, u ktorého existujú dôvody na vylúčenie a následne bude záujemca/uchádzač vylúčený z verejného obstarávania, v súlade s § 40 ods. 6 písm. k) zákona, ak nenahradí subdodávateľa, ktorý nespĺňa určené požiadavky, v určenej lehote novým subdodávateľom, ktorý spĺňa určené požiadavky.

**SÚŤAŽNÉ PODKLADY**

**Nadlimitná zákazka**

**Verejná súťaž**

postupom podľa § 66 a nasl. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

Predmet zákazky:

**VÝSTAVBA BYTOVÝCH DOMOV TERCHOVSKÁ**

# **ČASŤ A.2**

# PODMIENKY ÚČASTI

**1 OSOBNÉ POSTAVENIE UCHÁDZAČA**

* 1. Uchádzač musí spĺňať podmienky účasti uvedené v § 32 ods. 1 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO"). Ich splnenie preukáže podľa § 32 ods. 2, ods. 4, ods. 5, ods. 7 a 8, § 152 ods. 1 (zápis do zoznamu hospodárskych subjektov) alebo § 152 ods. 3 ZVO.
  2. Zápis do zoznamu hospodárskych subjektov je účinný voči každému verejnému obstarávateľovi a údaje v ňom uvedené nie je potrebné v postupoch verejného obstarávania overovať. Verejný obstarávateľ pri vyhodnocovaní splnenia podmienok účasti osobného postavenia overí zapísanie hospodárskeho subjektu v zozname hospodárskych subjektov, ak uchádzač nepredložil doklady podľa § 32 ods. 2, 4, 5 alebo 7 ZVO alebo iný rovnocenný zápis alebo potvrdenie o zápise podľa § 152 ods. 3 ZVO.
  3. V súlade s § 32 ods. 3 ZVO uchádzač nie je povinný predkladať doklady podľa § 32 ods. 2 ZVO, ak verejný obstarávateľ je oprávnený použiť údaje z informačných systémov verejnej správy podľa osobitného predpisu. V súvislosti s uvedeným verejný obstarávateľ uvádza, že z dôvodu použitia údajov z informačných systémov verejnej správy uchádzači so sídlom/miestom podnikania v Slovenskej republike, a ktorých údaje sú vedené v informačných systémoch verejnej správy Slovenskej republiky nie sú povinní predložiť nasledovné doklady:
     + 1. Doklad podľa § 32 ods. 2 písm. a) zákona o verejnom obstarávaní
       2. Doklad podľa § 32 ods. 2 písm. b) zákona o verejnom obstarávaní
       3. Doklad podľa § 32 ods. 2 písm. c) zákona o verejnom obstarávaní
       4. Doklad podľa § 32 ods. 2 písm. d) zákona o verejnom obstarávaní
       5. Doklad podľa § 32 ods. 2 písm. e) zákona o verejnom obstarávaní
  4. Ak uchádzač alebo záujemca pre účely preukázania splnenia podmienky účasti podľa § 32 ods. 1 písm. a) ZVO nepredloží doklad podľa § 32 ods. 2 písm. a) ZVO, je povinný poskytnúť verejnému obstarávateľovi údaje potrebné na vyžiadanie výpisu z registra trestov. V takom prípade záujemca/uchádzač so sídlom/miestom podnikania v Slovenskej republike a ktorého údaje sú vedené v informačných systémoch verejnej správy Slovenskej republiky, poskytne verejnému obstarávateľovi za účelom získania výpisu z registra trestov jeho štatutárneho orgánu, člena štatutárneho orgánu, člena dozorného orgánu, prokuristu, ktorý je občanom Slovenskej republiky, nasledovné údaje: meno, priezvisko, rodné priezvisko, dátum narodenia, rodné číslo, číslo občianskeho preukazu alebo cestovného pasu.
  5. Uchádzači so sídlom/miestom podnikania mimo Slovenskej republiky sú povinní postupovať v zmysle bodu 1.1 týchto podmienok účasti.
  6. Skupina dodávateľov preukazuje splnenie podmienok účasti vo verejnom obstarávaní týkajúcich sa osobného postavenia za každého člena skupiny osobitne.
  7. Uchádzač preukáže osobné postavenie za každú inú osobu podľa § 33 ods. 2 ZVO a podľa § 34 ods. 3 ZVO.
  8. Ak má uchádzač alebo záujemca sídlo, miesto podnikania alebo obvyklý pobyt mimo územia Slovenskej republiky a štát jeho sídla, miesta podnikania alebo obvyklého pobytu nevydáva niektoré z dokladov potrebných na preukázanie splnenia podmienok účasti alebo nevydáva ani rovnocenné doklady, možno ich nahradiť čestným vyhlásením podľa predpisov platných v štáte jeho sídla, miesta podnikania alebo obvyklého pobytu.
  9. Pre účely preukázania splnenia podmienky účasti podľa ustanovenia § 32 ods. 7 a 8 ZVO môže uchádzač, osoba podľa § 33 ods. 2 ZVO a podľa § 34 ods. 3 ZVO využiť vzor formuláru podľa Prílohy č. 6 týchto Súťažných podkladov.

1. **FINANČNÉ A EKONOMICKÉ POSTAVENIE:**

Uchádzač v ponuke predloží nasledovné doklady, ktorými preukazuje svoje finančné a ekonomické postavenie v zmysle § 33 ods. 1 zákona o verejnom obstarávaní:

* 1. **Podmienky časti podľa § 33 ods. 1 písm. a) ZVO – vyjadrenie banky alebo pobočky zahraničnej banky alebo preukázanie prostriedkami.**

Uchádzač musí preukázať prístup k dostačujúcim finančným prostriedkom pre zaistenie finančných tokov po dobu trvania zmluvy/zákazky minimálne vo výške **12 000 000,- EUR** (slovom: dvanásť miliónov eur).

Prístup k dostačujúcim finančným prostriedkom pre zaistenie finančných tokov po dobu trvania zmluvy/zákazky je možné preukázať (i) predložením výpisu z účtu, na ktorom budú vedené finančné prostriedky v požadovanej výške alebo (ii) predložením prísľubu (postačuje nezáväzný prísľub) banky o poskytnutí úveru v požadovanej výške. V prípade preukázania splnenia danej podmienky formou úverového prísľubu musí uchádzač preukázať, že v čase predkladania ponuky má zabezpečené, že v prípade potreby mu banka poskytne úver v požadovanej výške. Uchádzač je oprávnený preukázať splnenie tejto podmienky účasti aj kombináciou možností (i) a (ii). Na tomto mieste verejný obstarávateľ upozorňuje, že splnenie tejto podmienky účasti bude vyžadovať aj po podpise zmluvy s úspešným uchádzačom, a to spôsobmi, uvedenými tamtiež (viď časť Obchodné podmienky týchto Súťažných podkladov).

* 1. V prípade, ak uchádzač nedokáže z objektívnych dôvodov poskytnúť na preukázanie ekonomického a finančného postavenia dokument určený obstarávateľom, postupuje podľa § 33 ods. 4 zákona o verejnom obstarávaní.
  2. Skupina dodávateľov preukazuje splnenie podmienok účasti vo verejnom obstarávaní týkajúcich sa finančného a ekonomického postavenia spoločne.

1. **TECHNICKÁ A ODBORNÁ SPÔSOBILOSŤ**

Uchádzač v ponuke predloží nasledovné doklady, ktorými preukazuje svoju technickú alebo odbornú spôsobilosť vo verejnom obstarávaní:

* 1. **Podmienky účasti podľa § 34 ods. 1 písm. b) ZVO**

Uchádzač predloží zoznam stavebných prác uskutočnených za predchádzajúcich päť rokov od vyhlásenia verejného obstarávania (ďalej len „**Referenčné obdobie**“) s uvedením cien, miest a lehôt uskutočnenia stavebných prác rovnakého alebo podobného charakteru ako je predmet zákazky; zoznam musí byť doplnený potvrdením o uspokojivom vykonaní stavebných prác a zhodnotení uskutočnených stavebných prác podľa obchodných podmienok, ak odberateľom:

bol verejný obstarávateľ alebo obstarávateľ podľa tohto zákona, dokladom je referencia; ak referencia nebola vyhotovená podľa § 12 ZoVO, dokladom môže byť aj vyhlásenie uchádzača alebo záujemcu o ich uskutočnení, doplnené dokladom, preukazujúcim ich uskutočnenie,

bola iná osoba ako verejný obstarávateľ alebo obstarávateľ podľa tohto zákona, dôkaz o plnení potvrdí odberateľ; ak také potvrdenie uchádzač alebo záujemca nemá k dispozícii, vyhlásením uchádzača alebo záujemcu o ich uskutočnení, doplneným dokladom, preukazujúcim ich uskutočnenie alebo zmluvný vzťah, na základe ktorého boli uskutočnené,

Pod stavebnými prácami rovnakého alebo podobného charakteru ako je predmet zákazky sa rozumejú stavebné práce na konštrukcii alebo rekonštrukcii pozemných stavieb (bytových aj nebytových budovách) v referenčnom období. V prípade, ak stavebné práce realizoval uchádzač ako člen skupiny dodávateľov alebo ako subdodávateľ, verejný obstarávateľ vyžaduje, aby uchádzač v zozname poskytnutých služieb osobitne uviedol plnenia ako aj ich hodnotu, ktoré boli realizované priamo uchádzačom. Pre vylúčenie akýchkoľvek pochybností, uchádzač nemusí preukázať ukončenie/odovzdanie stavby v referenčnom období, ale reálne dodanie stavebných prác v referenčnom období (dôkazné bremeno a spôsob preukázania je na uchádzačovi). Odporúčame uviesť a označiť začiatok a koniec výkonu konkrétnych stavebných prác v referenčnom období mesiacom/rokom, aby sa predišlo nezrovnalostiam a znížila potreba vysvetľovať splnenie tejto podmienky účasti.

**Minimálna požadovaná úroveň splnenia podmienky účasti:**

Uchádzač musí preukázať, že za relevantné obdobie 5 rokov zrealizoval stavebné práce s využitím vlastných kapacít súhrnne v hodnote min. **12 000 000,- € bez DPH** (slovom: dvanásť miliónov eur) bez obmedzenia počtu stavieb.

1. **VŠEOBECNÉ INFORMÁCIE K PREUKAZOVANIU PODMIENOK ÚČASTI:**
   1. Hospodársky subjekt môže predbežne nahradiť doklady na preukázanie splnenia podmienok účasti určené obstarávateľom jednotným európskym dokumentom v zmysle § 39 zákona o verejnom obstarávaní. Z predloženého jednotného európskeho dokumentu musia jednoznačne vyplývať informácie o splnení všetkých určených podmienok účasti a informácie o spôsobe preukázania určených podmienok účasti podľa § 33 v tomto postupe zadávania zákazky vo väzbe na ustanovenie § 33 ods. 2 zákona o verejnom obstarávaní. Súhrnný materiál obsahujúci zhrnutie základných informácií o jednotnom európskom dokumente pre verejné obstarávanie je možné nájsť na <https://www.uvo.gov.sk/jednotny-europsky-dokument-pre-verejne-obstaravanie>.
   2. Verejný obstarávateľ umožňuje vyplniť aj hoci len globálny údaj. Verejný obstarávateľ bude následne postupovať v súlade so ZoVO.
   3. Na prepočet ostatnej meny sa prepočítajú ceny na eur podľa priemerného ročného kurzu ECB (Európskej centrálnej banky) za príslušný kalendárny rok. Za rok 2025 sa použije kurz ECB ku dňu vyhlásenia oznámenia v Úradnom vestníku EÚ.

**SÚŤAŽNÉ PODKLADY**

**Nadlimitná zákazka**

**Verejná súťaž**

postupom podľa § 66 ods. 7 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

Predmet zákazky:

**VÝSTAVBA BYTOVÝCH DOMOV TERCHOVSKÁ**

# **ČASŤ A.3**

# KRITÉRIÁ NA VYHODNOTENIE PONÚK A PRAVIDLÁ ICH UPLATNENIA

1. Kritériom na hodnotenie ponúk **je najnižšia cena v EUR s DPH**. Predložené ponuky budú hodnotiť členovia hodnotiacej komisie. Uchádzač musí cenu zákazky predložiť v mene Euro €. Ceny, uvedené v cene za zhotovenie prác budú záväzné pri uzatváraní a podpise Zmluvy o dielo s úspešným uchádzačom.

Spôsob uplatnenia kritéria:

Ponuky sa zoradia podľa cien za predmet zákazky ponúknutých jednotlivými uchádzačmi od najnižšej ponúknutej ceny po najvyššiu ponúknutú cenu. Úspešným uchádzačom sa stane ten uchádzač, ktorý ponúkne za celý predmet zákazky najnižšiu cenu.

1. Cena spolu za predmet zákazky uvedená v ponuke uchádzača musí obsahovať cenu za celý požadovaný predmet zákazky.
2. Pokiaľ sa v súťažných podkladoch nachádzajú údaje určujúce výrobný postup, značku, patent, typ, krajinu pôvodu alebo výroby, môže uchádzač v ponuke predložiť aj **ekvivalentné riešenie** pri dodržaní technických parametrov (minimálnych technických a estetických požiadaviek) navrhovaných stavebných postupov a materiálov, stanovených v súťažných podkladoch. Uchádzač musí mať zahrnuté v jednotkovej cene ekvivalentného riešenia všetky povinnosti a náklady spojené so zabudovaním ekvivalentu do diela vrátane projektu, zabezpečenia údajov a výkresov, osvedčení, očakávaných schválení, opakovaných podaní, zmien a dodatkov diela.
3. Celková cena s DPH uvedená v ponuke musí zahŕňať všetky náklady súvisiace s realizáciou predmetu zákazky, teda aj DPH, náklady vrátane: Dopravy, montáže, úprav, stráženia, vybudovania, prevádzky, údržby a vypratania zariadenia staveniska, vedľajších rozpočtových nákladov, technickej dokumentácie pre kolaudačné konanie (doklady o vykonaných skúškach konštrukcii, osvedčení o výrobkoch, revíznych správ, tlakových a funkčných skúšok a pod.), dodávky a montáže interiéru so všetkými povrchovými úpravami interiéru, PD podľa Špecifikácií dokumentácií, odskúšania a ostatné náklady spojené so zhotovením prác v súlade s platnými predpismi.
4. Uchádzač uvedie svoj návrh na plnenie kritérií **na priloženom formulári – návrh na plnenie kritérií**, ktorý musí byť podpísaný oprávnenou/ splnomocnenou osobou uchádzača na zastupovanie oprávnenej osoby uchádzača, ak súčasťou ponuky je aj originál alebo overená fotokópia splnomocnenia tejto osoby na takýto úkon.
5. **Uchádzač taktiež priloží ocenený zoznam položiek (vo svojej povahe najmä stavebných objektov), ktorý tvorí Prílohu č. 10 ku týmto SP a z ktorého bude zrejmé, ako rozpočtuje náklady na jednotlivé stavebné objekty. Verejný obstarávateľ bude takto môcť zistiť, či uchádzač riadne myslí na všetky reálne náklady, ktoré bude mať spojené so stavbou, a zároveň sa zistí, či uchádzač rešpektuje požiadavky podľa bodu 6.2 až 6.5 týchto SP.**

**SÚŤAŽNÉ PODKLADY**

**Nadlimitná zákazka**

**Verejná súťaž**

postupom podľa § 66 ods. 7 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

Predmet zákazky:

**VÝSTAVBA BYTOVÝCH DOMOV TERCHOVSKÁ**

# **ČASŤ B.1**

# Obchodné podmienky

Obchodné podmienky - t.j. návrh Zmluvy o dielo vrátane príloh tvoria samostatnú prílohu týchto súťažných podkladov.

**SÚŤAŽNÉ PODKLADY**

**Nadlimitná zákazka**

**Verejná súťaž**

postupom podľa § 66 ods. 7 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

Predmet zákazky:

**VÝSTAVBA BYTOVÝCH DOMOV TERCHOVSKÁ**

# **ČASŤ B.2**

opis predmetu zákazky

Ak v týchto Súťažných podkladoch alebo v ktorejkoľvek dokumentácii poskytnutej verejným obstarávateľom v rámci tohto verejného obstarávania, technické požiadavky odkazujú na konkrétneho výrobcu, výrobný postup, značku, patent, typ, krajinu, oblasť alebo miesto pôvodu alebo výroby, verejný obstarávateľ umožňuje predloženie ekvivalentu za podmienky, že ním ponúknuté riešenie spĺňa úžitkové, prevádzkové, estetické a funkčné charakteristiky, ktoré sú nevyhnutné na zabezpečenie účelu, na ktorý sú určené a ním ponúknuté riešenie spĺňa požadované technické a estetické parametre a špecifikáciu v rovnakom, alebo vyššom rozsahu.

**Opis predmetu zákazky je definovaný projektovými podkladmi, ktoré v celosti tvoria Prílohu č. 9 týchto súťažných podkladov (zazipovaný priečinok).**

Priorita projektových podkladov, ktoré sú uvedené v Prílohe č. 9 ku týmto SP, sa určuje v tomto poradí:

- Špecifikácia DVZ BD Terchovská a dotknutého územie pre účely výberového konania na zhotoviteľa stavby

- Špecifikácia DVZ SO 910-930-950

- Špecifikácia DVZ SO 920

- Špecifikácia skladieb DVZ

- Špecifikácia dokumentácie na strane Zhotoviteľa: pre realizáciu stavby, dielenská dokumentácia a ostatná požadovaná dokumentácia

- Dielčie DVZ (aktualizácie vybraných situácií, výkresov a stavebných objektov)

- Stavebné povolenie Stavby

- Vyjadrenie DOSS a správcov sieti v DSP

- Dokumentácia DSP

Ďalej prípadne:

- Územné rozhodnutie

- Vyjadrenie DOSS a správcov sieti v DUR

- DUR

- Architektonická štúdia AS

Špecifikácie spresňujú alebo menia požiadavky podkladov s nižšou prioritou. Pokiaľ má vtedy napríklad požiadaviek v týchto špecifikáciách dopad do dokumentácie realizácie stavby (DRS), musí to Zhotoviteľ zohľadniť.

Dodatočné informácie majú informatívny charakter:

* Pomôcka exteriérové výplne, Pomôcka pohľadové betóny, Pomôcka porovnanie plôchB1 B2, Pomôcka dotačné podklady
* Kontrolný výkaz výmer (VV)
* Model ifc

Uchádzač v súlade s obchodnými podmienkami vyhotoví v lehote v zmysle obchodných podmienok návrh projektovej dokumentácie pre realizáciu stavby a zašle ju verejnému obstarávateľovi. Po jej pripomienkovaní v súlade s obchodnými podmienkami bude uchádzačom táto dokončená a uchádzač prikročí k výstavbe.

V rámci procesu vypracovania projektovej dokumentácie pre realizáciu stavby je uchádzač povinný rešpektovať a akceptovať všetky požiadavky na predmet (resp. na dopracovanie tejto projektovej dokumentácie), ktoré sú uvedené v tejto prílohe časti B.2 SP – Opis predmetu zákazky.

**Základné požadované Míľniky:**

**Lehota na spracovanie Dokumentácie pre realizáciu stavby vrátane realizácie a ukončenia stavebných prác je 24 mesiacov.**

|  |  |  |  |
| --- | --- | --- | --- |
| **Míľniky** | **Lehota ukončenia**  **(Počet dní od nadobudnutia účinnosti zmluvy o dielo)** | **Popis Míľnika** | **Podklad pre vyhodnotenie ukončenia Míľnika** |
| **Míľnik č. 1**  **Dokumentácia pre realizáciu stavby** | lehota v zmysle čl. IV obchodných podmienok (skladá sa z hlavnej lehoty 16 týždňov a následných pripomienkovaní) | Predloženie dokumentácie k realizácii stavby | Verejným obstarávateľom potvrdený termín prebratia/akceptácie konečnej verzie podkladov bez vád a nedorobkov |
| **Míľniky** | **Lehota ukončenia**  **(Počet dní od začiatku LV podčlánok 8.1. FIDIC)** | **Popis Míľnika** | **Podklad pre vyhodnotenie ukončenia Míľnika** |
| **Míľnik č. 2**  **Ukončenie hrubej stavby -Betonáž stropov posledného nadzemného podlažia každej budovy** | 12 mesiacov  (odo dňa odovzdania staveniska) | Ukončenie stavebných prác -Betonáž stropov posledného nadzemného podlažia každej budovy | Stavebnotechnickým dozorom potvrdené ukončenie prác |
| **Míľnik č. 3**  **Kompletné ukončenie stavebných prác a odovzdanie projektu skutočného vyhotovenia** | 20 mesiacov  (odo dňa odovzdania staveniska) | Kompletné ukončenie stavebných prác, jeho kolaudácia a odovzdanie projektu skutočného vyhotovenia | Stavebnotechnickým dozorom potvrdené ukončenie prác |
| **Míľnik č. 4**  **Zabezpečenie právoplatného Kolaudačného rozhodnutia na Predmet kúpy v súlade so Stavebným zákonom, zápis Predmetu kúpy do katastra nehnuteľností, uzavretie Budúcich zmlúv a predloženie Konečnej faktúry** | do 24 mesiacov odo dňa odovzdania Staveniska, najneskôr však do 31.12 kalendárneho roka nasledujúcom po kalendárnom roku, v ktorom bola Kupujúcemu poskytnutá Dotácia MD SR a Úver ŠFRB | Dodanie kolaudačného rozhodnutia, uzatvorenie zmlúv a predloženie faktúry | Dodanie dokumentov k rukám Kupujúceho |

Odborné technické práce a služby musí úspešný uchádzač realizovať v súlade s príslušnými technickými normami alebo ich ekvivalentmi, ktoré sú platné v čase realizácie diela. Ďalej sa uchádzač bude riadiť projektovou dokumentáciou a technickými správami.

Všetky práce a služby budú vykonávané vo vhodnom termíne a vhodným technologickým postupom, všetky práce a služby budú vykonávané v súlade so zákonom a platnými technickými normami a všeobecne záväznými právnymi predpismi na základe požiadaviek verejného obstarávateľa.

**SÚŤAŽNÉ PODKLADY**

**Nadlimitná zákazka**

**Verejná súťaž**

postupom podľa § 66 ods. 7 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

Predmet zákazky:

**VÝSTAVBA BYTOVÝCH DOMOV TERCHOVSKÁ**

# **ČASŤ C.1**

prílohy súťažných podkladov

**Prílohy**:

**Príloha č. 1**

Identifikácia uchádzača/skupiny dodávateľov

**Príloha č. 2**

Návrh na plnenie kritérií na vyhodnotenie ponúk

**Príloha č. 3**

Čestné vyhlásenie o vytvorení skupiny dodávateľov

**Príloha č. 4**

Plná moc členov skupiny

**Príloha č. 5**

Návrh Zmluvy o dielo

**Príloha č. 6**

Vyhlásenia uchádzača

**Príloha č. 7**

Zoznam subdodávateľov a podiel plnenia zo Zmluvy

**Príloha č. 8**

Čestné vyhlásenie o neprítomnosti konfliktu záujmov

**Príloha č. 9**

Projektové podklady (podklady pre doprojektovanie)

**Príloha č. 10**

Ocenený zoznam položiek (podľa projektantských prác, stavebných objektov a prevádzkových súborov)